**2018. évi Éves Elszámolás és Éves Jelentés**

a BKK Zrt.

feladatellátásról és közszolgáltatásról szóló

keretmegállapodás szerinti Közlekedésszervezői Feladatok, Stratégiai Közútkezelési Feladatok, Taxiállomás Használatának Ellenőrzésével Kapcsolatos és Taxi Szolgáltatás és Szolgáltatást Közvetítő Szolgálat Ellenőrzési Feladatok és az Önkormányzat Részére Ellátott Projektmenedzsment Közszolgáltatás teljesítéséről

Budapest, 2019. április

Tartalom

[1. Előzmények 4](#_Toc3824402)

[2. Elszámolás módszere 5](#_Toc3824403)

[3. Közlekedésszervezői Forrás és Közszolgáltatási kompenzáció 2018. éves elszámolása 7](#_Toc3824404)

[**3.1.1.** **Közlekedésszervezői forrásigény** 8](#_Toc3824405)

[**3.1.2.** **Közlekedésszervezői bevételek** 9](#_Toc3824406)

[**3.1.2.1.** **Közlekedésszervezői kompenzáció** 9](#_Toc3824407)

[**3.1.2.2.** **Közlekedésszervezői tevékenység saját bevételei** 9](#_Toc3824408)

[**3.1.2.3.** **Kötbérek** 10](#_Toc3824409)

[**3.1.3.** **Közlekedésszervezői kiadások** 11](#_Toc3824410)

[**3.1.4.** **Közlekedésszervezői feladatokhoz kapcsolódó közbeszerzési tevékenység** 12](#_Toc3824411)

[**3.2.** **Stratégiai közútkezelői feladatellátás** 13](#_Toc3824412)

[**3.3.** **Taxiállomás Üzemeltetési és Taxiszolgáltatás Ellenőrzési feladatok** 13](#_Toc3824413)

[**3.4.** **Projektmenedzsment Közszolgáltatás** 14](#_Toc3824414)

[Mellékletek 14](#_Toc3824415)

[I. számú melléklet 15](#_Toc3824416)

[Közlekedésszervezői 2018. éves jelentés 15](#_Toc3824417)

[1. A BKK Zrt. 2018. éves közlekedésszervezői tevékenysége 15](#_Toc3824418)

[2. Közlekedésszervezési (hálózati és menetrendi) intézkedések 15](#_Toc3824419)

[2.1 Kiemelt feladat 15](#_Toc3824420)

[2.2 Teljesítmények alakulását befolyásoló hálózati, illetve menetrendi változások 16](#_Toc3824421)

[2.3 Vágányzárak, forgalomkorlátozások 18](#_Toc3824422)

[2.4 Elsőajtós technológia és járművezetői jegyértékesítés kiterjesztése 20](#_Toc3824423)

[2.5 Akadálymentes szolgáltatás kiterjesztése 20](#_Toc3824424)

[2.6 Forgalombiztonsági fejlesztések, módosítások 21](#_Toc3824425)

[2.7 További közlekedésszervezési feladatok 21](#_Toc3824426)

[3. A közszolgáltatásban résztvevő járműállomány megújítása 22](#_Toc3824427)

[3.1 A BKK Zrt. által lebonyolított járműbeszerzések 22](#_Toc3824428)

[3.2 Jármű és járműre vonatkozó szolgáltatás beszerzések a BKV Zrt.-nél 23](#_Toc3824429)

[3.3 Személyszállítási szolgáltatás beszerzést, operátori szerződést érintő lépések 23](#_Toc3824430)

[4. BKK Zrt. – BKV Zrt. 2018. évi éves elszámolás 24](#_Toc3824431)

[5. Közszolgáltatási teljesítmények 27](#_Toc3824432)

[6. Utasszám, utaskilométer 28](#_Toc3824433)

[7. Nosztalgiaközlekedés 28](#_Toc3824434)

[8. Operátori szolgáltatási díjak / Kompenzáció értéke 29](#_Toc3824435)

[9. BKK Zrt. tulajdonú járművek karbantartási költsége 30](#_Toc3824436)

[10. Agglomerációs közlekedés 30](#_Toc3824437)

[11. Piaci alapú szolgáltatások 30](#_Toc3824438)

[12. Kötbérek 31](#_Toc3824439)

[13. Indikátorok értékelése 32](#_Toc3824440)

[13.1 Teljes személyszállítási hasznos férőhely-km teljesítmény 32](#_Toc3824441)

[13.2 A teljes személyszállítási férőhely-kilométeren belül a kötöttpályás közlekedés minimális aránya 33](#_Toc3824442)

[13.3 Közösségi közlekedés járművei által okozott maximális környezetszennyezés, kibocsátott káros anyagok mennyiségéből képzett mutatószám 33](#_Toc3824443)

[13.4 A közösségi közlekedési baleseti és biztonsági statisztikai adataiból képzett értékek 34](#_Toc3824444)

[13.5 Az akadálymentesen hozzáférhető szolgáltatások arányát mutató index 35](#_Toc3824445)

[13.6 Egyéb mutatók 35](#_Toc3824446)

[MOL Bubi Kerékpáros Közösségi Közlekedési rendszer 38](#_Toc3824447)

[1. Általános áttekintés 38](#_Toc3824448)

[2. Bubi Üzemi eredmények 2018. évben 38](#_Toc3824449)

[II. számú melléklet 41](#_Toc3824450)

[Tájékoztató a feladat-ellátásról és közszolgáltatásról szóló keretmegállapodás szerinti stratégiai közútkezelési és taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az Önkormányzat részére ellátott projektmenedzsment közszolgáltatás 2018. évi teljesítéséről 41](#_Toc3824451)

[1. Stratégiai Közútkezelői Feladatok 42](#_Toc3824452)

[1.1. Általános stratégiai közútkezelői feladatok 42](#_Toc3824453)

[1.1.1. Fővárosi közutak útkategóriákba és útosztályokba sorolása (útkategóriákba sorolt egyes közutak közútkezelési szolgáltatási osztály besorolásának meghatározása); 42](#_Toc3824454)

[1.1.2. Javaslattétel a fővárosi közúthálózattal kapcsolatos fejlesztési irányokra 44](#_Toc3824455)

[*1.1.3.* Javaslattétel a fővárosi út-, és hídfelújítási program tartalmára *(a tárgyévet követő évi projektlista összeállítása a Közútkezelési Rendelet szerinti Budapest Közút Zrt.-vel együttműködve)* 48](#_Toc3824456)

[1.1.4. Javaslattétel a szabályozási és intézkedési változtatásokra 48](#_Toc3824457)

[1.1.5. Kiemelt fővárosi fejlesztések, valamint kiemelt fővárosi programokkal és feladatokkal kapcsolatos egységes közlekedési koordinációs feladatok ellátása a közútkezelési és közlekedésszervezési feladatok integrált kezelése érdekében; (Koordinációs feladatok) 50](#_Toc3824458)

[1.1.6. A közútkezeléssel és a közúti forgalommal kapcsolatos információk közzététele a fővárosi közlekedéssel kapcsolatos egységes kommunikáció keretében; 51](#_Toc3824459)

[1.1.7. Az integrált közlekedésszervezői modell és a Stratégiai Központ hatáskörébe tartozó stratégiai feladatok megfelelő ellátása érdekében évenkénti – azonnali beavatkozást igénylő esetekben soron kívül, illetve az Önkormányzat ilyen irányú kérése esetén a megjelölt határidőn belül – beszámolás az Önkormányzat részére a stratégiai közútkezelői célok teljesüléséről és az Budapest Közút Zrt. hatáskörébe tartozó feladatok végrehajtásának közlekedésszervezői feladatokra gyakorolt hatásáról az Budapest Közút Zrt. által hozzáférhetővé tett, illetve átadott adatok és információk alapján és együttműködés a szükséges megoldások kidolgozásában; 52](#_Toc3824460)

[1.2. Szakmai támogatói feladatok 52](#_Toc3824461)

[1.2.1. Budapest Közút Zrt. szakmai tevékenységének ellenőrzése: 53](#_Toc3824462)

[2. A személytaxi-szolgáltatás, a személytaxi-szolgáltatást közvetítő és szervező szolgálatok, valamint a taxiállomások használatának ellenőrzésével kapcsolatos feladatok 54](#_Toc3824463)

[**2.1.** **Mobilitásmenedzsment - taxi** 54](#_Toc3824464)

[3. Projektmenedzsment 57](#_Toc3824465)

A Főváros és a BKK között érvényben lévő Feladatellátásról és közszolgáltatásról szóló keretmegállapodás (a továbbiakan: keretmegállapodás) 32. és 33. pontjában foglalt Éves elszámolásra vonatkozó előírások figyelembevételével a BKK Zrt. elkészítette a 2018. évre vonatkozó éves elszámolását.

A 2018. I-XII. hónapra vonatkozó elszámolás alapján a BKK Zrt.

* közlekedésszervezői feladat-ellátásának alulkompenzáltsága finanszírozására a Főváros **nettó 6.000.000 ezer Ft** -ot biztosít;
* stratégiai közútkezelői feladatellátása **bruttó 11 926 ezer Ft** mértékben volt túlkompenzált, így ezen a tevékenységen 134.353 ezer Ft megtakarítás jelentkezik,
* taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok teljesítése **bruttó 1.209 ezer Ft** mértékben alulkompenzált, de a tevékenység 2018. évre rendelkezésre álló keretéből így is 25.347 ezer Ft megtakarítás keletkezett;
* projektmenedzsment közszolgáltatásának **bruttó 2.247 ezer Ft** mértékben volt túlkompenzált, így ezen a tevékenységen 11.448 ezer Ft megtakarítás jelentkezik.

# Előzmények

A Fővárosi Közgyűlés 2018. IV. 25-ei ülésén a 293/2018. (IV.25.) számú határozatával elfogadta a feladat-ellátásról és közszolgáltatásról szóló keretmegállapodáshoz kapcsolódó   
2018. évi Közlekedésszervezői Éves Mellékletét és a 294/2018. (IV.25.) számú határozatával elfogadta a feladat-ellátásról és közszolgáltatásról szóló keretmegállapodáshoz (továbbiakban: Keretmegállapodás) kapcsolódó 2018. évi Éves Szerződését.

2018. május 30-i ülésén a Fővárosi Közgyűlés elfogadta a BKK Zrt. 2018. évi üzleti tervét, mely üzleti tervben szereplő tevékenységi kompenzációk megegyeznek az Éves Mellékletben és Éves Szerződésben rögzített értékekkel. A terv a fővárosi költségvetési tárgyalások alapján, a tervezési peremfeltételként megadott, maximalizált cégcsoport szintű forrásigények figyelembevételével készült el.

Az Éves Szerződés meghatározza

* a stratégiai közútkezelési és
* taxiállomás használatának ellenőrzésével kapcsolatos és a taxi szolgáltatás és szolgáltatást közvetítő szolgálat ellenőrzési feladatok és
* az Önkormányzat részére ellátott projektmenedzsment közszolgáltatás 2018. évi fedezetét.

A Közlekedésszervezői Éves Melléklet a BKK Zrt. közlekedésszervezői feladataihoz kapcsolódó 2018. évi forrásigényét **88.392.974 ezer Ft** összegben rögzíti.

Az Éves Szerződésben – a stratégiai közútkezelői forrás és a kompenzációs összegeken  
felül – rögzítésre kerültek a stratégiai közútkezeléshez kapcsolódó fejlesztési feladatok körébe tartozó ütemezett fejlesztési projektek és a projektmenedzsment közszolgáltatás vonatkozásában az adott naptári évre tervezett projektek listája, valamint a vonatkozó mennyiségi és minőségi paraméterek. Az Éves Szerződésben rögzített forrásigény a 2018. évre vonatkozóan összesen **577.242 ezer Ft.**

A Főváros és a BKK között érvényben lévő Feladatellátásról és közszolgáltatásról szóló keretmegállapodás (a továbbiakan: keretmegállapodás) 32. és 33. pontjában foglalt Éves elszámolásra vonatkozó előírások figyelembevételével a BKK Zrt. elkészítette a 2018. évre vonatkozó éves elszámolását.

A közlekedésszervezési, valamint stratégiai közútkezelési és közszolgáltatási feladatokra vonatkozó 2018. évi elszámolás tartalmazza a

* Közlekedésszervezés,
* Stratégiai közútkezelés,
* Taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az
* Önkormányzat részére ellátott projektmenedzsment közszolgáltatás

vonatkozásában 2018. évben felmerült költségekkel és ráfordításokkal történő elszámolást.

# Elszámolás módszere

Az elszámolás összeállítására a számviteli nyilvántartásokból kiindulva, a Keretmegállapodásban rögzített elszámolási szabályok figyelembevételével, a közszolgáltatási, valamint közlekedésszervezői kompenzáció terhére elszámolható költségek és ráfordítások, az ésszerű nyereség, továbbá az adott feladathoz kapcsolódó bevételek alapján került sor.

A költségek tevékenységenkénti kimutatására olyan elszámolási objektumstruktúra került kialakításra, amely biztosítja az egyes tevékenységek és projektek elkülönült, transzparens elszámolhatóságát. Az elszámolás objektumai egyrészt a szervezeti hierarchia mentén kialakított költséghelyek, másrészt a projektek elszámolását biztosító munkaszámok (projektkód rendszer).

A tevékenységekre közvetlenül elszámolható költségek az egyes költséghelyeken, költségnemi részletezésben kerülnek kimutatásra. A költséghelyek meghatározott csoportosítása biztosítja a Keretmegállapodás szerinti tevékenységek közvetlen költségeinek, valamint az irányítás közvetett költségeinek meghatározását.

A projektekre elszámolható költségek osztott munkaidő elszámolás alapján kerülnek felosztásra, az egyes költséghelyeken elszámolt költségek alapján.

A fentiek értelmében a kalkuláció egységei, a Keretmegállapodás szerinti tevékenységek és a feladatellátás és a projektmenedzsment keretében kezelt projektek. Az egyes kalkulációs egységeken kimutatott közvetlen költségek képezik az alapját az általános (közvetett) költségek felosztásának.

Az elszámolás során 2018. év vonatkozásában – az érvényben lévő Keretmegállapodás rendelkezései szerint – a közlekedésszervezői feladatellátás nettó módon, a Stratégiai Közútkezelés, a Taxiállomás Üzemeltetési és Taxiszolgáltatás Ellenőrzési feladatok, valamint a Projektmenedzsment Közszolgáltatások bruttó módon kerülnek elszámolásra. A Keretmegállapodás alapján a projektmenedzsment közszolgáltatás esetén számolhatunk az ésszerű nyereség finanszírozásával is.

A kalkulációnál figyelembe vételre kerültek az egyes tevékenységek ellátása során felmerült, a BKK saját nevében beszedett bevételei. Ezek a közlekedésszervezői tevékenység ellátása során képződött bevételek, melyek menetdíjbevételből, szociálpolitikai menetdíj-támogatásból és egyéb bevételekből (például piaci megrendelések bevételei stb.) tevődnek össze.

A költségek és ráfordítások, valamint a bevételek különbözeteként került meghatározásra a stratégiai közútkezelési feladatok, illetve az egyes közszolgáltatási tevékenységek tényleges forrásfelhasználása, illetve kompenzáció szükséglete. A kalkuláció során a közlekedésszervezői tevékenység költségei – amelyek már tartalmazzák a belső szolgáltató és a versenyeztetett autóbusz szolgáltatók részére teljesített kompenzáció összegét, továbbá a 2017. év májusában alapított leányvállalattal összefüggésben felmerült tételeket – és bevételei különbözeteként került meghatározásra a közlekedésszervezői tevékenységek tényleges forrásfelhasználása, illetve a kompenzáció szükséglet. Az éves elszámolás során a Társaság, a BKV Zrt. 2018. évi indokolt költségei alapján számított alulkompenzáltság mértékét a közlekedésszervezői tevékenységének forrásigényénél figyelembe vette, ezen megnövelt összeggel készült el az elszámolás. A BKK által kimutatott összegből a Főváros - a BKK és a Fővárosi Önkormányzati egyeztetés alapján - 6.000.000 ezer Ft-ot javasol elfogadásra a Közgyűlés számára 2018. évre vonatkozóan a BKK Zrt részére. A közlekedésszervezői feladatokhoz kapcsolódóan sor kerül a MOL Bubihoz kapcsolódó bevételek és költségek elszámolására is.

Jelen elszámolás tény adatai az érvényben lévő 2018. évi Éves Melléklet és Éves Szerződéshez, valamint a 2018. évi elfogadott üzleti tervhez viszonyítva kerülnek értékelésre.

Az érvényben lévő szerződések alapján a Fővárosi Önkormányzat – az agglomerációs szolgáltatók költségtérítési hozzájárulása nélkül – az alábbiak szerint biztosította a BKK részére a kompenzációkat 2018-ban:

*adatok ezer Ft-ban*

|  |  |
| --- | --- |
| **Forrásigény** | **2018** |
| **Terv** |
| Közlekedésszervezői forrásigény (nettó forrásigény) | 88 392 974 |
| Stratégiai közútkezelői forrásigény (bruttó forrásigény) | 365 808 |
| Taxiellenőrzési feladatok forrásigénye (bruttó forrásigény) | 199 986 |
| Projektmenedzsment forrásigény (bruttó forrásigény) | 11 448 |
| **BKK forrásigénye összesen** | **88 970 216** |

A Keretmegállapodás 29.2 pontjára tekintettel, 2018 1-5. hónapban a közlekedésszervezési, a stratégiai közútkezelési feladatellátás, továbbá a taxiállomás használat, a taxi szolgáltatás és taxi szolgáltatást közvetítő szolgálat ellenőrzésére irányuló feladatok, valamint a biztosított projektmenedzsment tevékenységeket érintően azok forrása az átmeneti finanszírozás szabályai szerint került biztosításra, vagyis 2018.1-5. hóban havonta, a 2017. évi módosított Közlekedésszervezői Éves Melléklet és a 2017. évi módosított Éves Szerződésben szereplő forrásigény, illetve kompenzáció havi arányos (1/12) része került a BKK Zrt.-nek átutalásra. Az átmeneti finanszírozás különbözetének rendezése megtörtént. az év hátralévő részében a közlekedésszervezői tevékenység tekintetében a likviditási helyzet függvényében, míg az egyéb BKK tevékenységek esetében a forrásigények havi időarányos része alapján került előfinanszírozásra a Társaság.

# Közlekedésszervezői Forrás és Közszolgáltatási kompenzáció 2018. éves elszámolása

Budapest Főváros Önkormányzata a költségvetésében 2018. évre az alábbi táblázat terv adatainak megfelelő összegeket biztosított a BKK Zrt. részére a közszolgáltatás és feladatellátás keretében ellátandó feladataira. Az indokolt költségek levezetése alapján alapvetően a BKV Zrt. jelentős összegű alulfinanszírozottsága és a BKK Zrt. gazdálkodásából adódó megtakarítások eredőjeként a BKK Zrt forrásigénye a 2018. évre vonatkozóan a költségvetési címkódok összegén felül **összesen 5.306.941 ezer Ft lett**. A BKV jelentős alulfinanszírozottsága abból adódott, hogy a BKV halasztott bevétellel nem fedezett értékcsökkenése tervszinten nem került ellentételezésre, azonban az indokolt költség összegébe beleszámít. A többlet forrásigény feladatok közötti megoszlását az alábbi táblázat tartalmazza:

*adatok ezer Ft-ban*

|  |  |  |  |
| --- | --- | --- | --- |
|  | **2018. évi forrásigény terv** | **2018. évi forrásigény  tény** | **Eltérés (tény-terv)** |
| Közlekedésszervezés (nettó forrásigény) számított | 88 392 974 | 93 864 451 | 5 471 477 |
| Közútkezelési feladatok (bruttó forrásigény) | 365 808 | 231 455 | -134 353 |
| Taxiállomás-üzemeltetési és taxiellenőrzési feladatok (bruttó forrásigény) | 199 986 | 174 639 | -25 347 |
| Projektmenedzsment feladatok (bruttó forrásigény) | 11 448 | 6 612 | -4 836 |
| **Összesen** | **88 970 216** | **94 277 157** | **5 306 941** |
| Közlekedésszervezés (nettó forrásigény) Főváros által térítésre javasolt | 88 392 974 | **85 902 869** | **-2 490 105** |
| **Korrigált összesen** | **88 970 216** | **86 315 575** | **-2 654 641** |

A számított közlekedésszervezői forrásigény tervet meghaladó mértékének oka a BKV alulfinanszírozottságából eredő kompenzációs igénye. **A Fővárosi Önkormányzat által térítésre javasolt közlekedésszervezői forrás összege 85.902.869 ezer Ft, mely 2.490.105 ezer Ft-tal kevesebb, mint az adott fővárosi költségvetési címkódon szereplő összeg.**

* 1. **Közlekedésszervezés**

A BKK közlekedésszervezői feladataival összefüggésben felmerült tényleges számított indokolt kiadásai (MOL Bubi-val együtt) a 2018. évben összességében 193.839.064 ezer Ft-ot, a közlekedés szervezői saját bevételei (a MOL Bubi bevételekkel együtt) 101.318.705 ezer Ft-ot, a Fővárosi Önkormányzattól kapott közlekedésszervezői kompenzáció pedig 79.902.869 ezer Ft-ot tettek ki. A BKK közlekedésszervezői tevékenységének 2018. éves bevételei és indokolt költségei alapján, valamint az EBRD részére történt 1.344.093 ezer Ft tőketörlesztés figyelembe vételével a BKK közlekedésszervezői tevékenységének számított alulfinanszírozottsága a 2018. év során **13.961.582 ezer Ft.**

A közlekedésszervezői tevékenység bevételeinek és számított indokolt költségeinek részletes elemzését a következő fejezetek tartalmazzák.

### **Közlekedésszervezői forrásigény**

A Keretmegállapodás alapján a BKK Zrt. által végzett közlekedésszervezői feladatok   
2018. évre tervezett forrásigényét, valamint a tényleges felhasználás mértékét az alábbi táblázat tartalmazza.

|  |  |  |  |
| --- | --- | --- | --- |
| **Közlekedésszervezői tevékenység** | **2018. évi terv** | **2018. évi tény** | **Eltérés** |
| **Terv** | **Tény** | **Tény-Terv** |
| Közlekedésszervezői szolgáltatói díj | 88 392 974 | 79 902 869 | -8 490 105 |
| Közlekedésszervező saját bevételek | 87 162 117 | 100 962 209 | 13 800 092 |
| MOL Bubi bevételek | 374 473 | 356 496 | -17 976 |
| Közlekedésszervezői tevékenység összes indokolt költsége tömegközlekedési szolgáltatás | 172 991 458 | 193 308 842 | 20 317 384 |
| Közlekedésszervezői tevékenység indokolt költsége MOL Bubi | 634 337 | 530 222 | -104 115 |
| **Közlekedésszervezői forrásigény mindösszesen** | **-2 303 769** | **12 617 489** | **14 921 258** |
| **EBRD tőketörlesztés** | **2 303 769** | **1 344 093** | **-959 676** |
| **Közlekedésszervezői forrásigény EBRD tőketörlesztés figyelembe vételével** | **0** | **13 961 582** | **13 961 582** |
| **Ebből Főváros által térítendő összeg** |  | **6.000.000** | **6.000.000** |

### **Közlekedésszervezői bevételek**

### **Közlekedésszervezői kompenzáció**

A BKK Zrt. közlekedésszervezői feladatainak fedezetét a Fővárosi Önkormányzat és a BKK Zrt. között megkötött Közlekedésszervező Éves Melléklet biztosítja.

Az Éves Melléklet a BKK Zrt. közlekedésszervezői feladataihoz kapcsolódóan, a 2018. január 1. és 2018. december 31. közötti időszakra vonatkozó közlekedésszervezői forrást 88.392.974 ezer Ft összegben rögzíti. Közlekedésszervezői forrásból 2018. december 31.-ig összesen 79.902.869 ezer Ft került folyósításra.

### **Közlekedésszervezői tevékenység saját bevételei**

A közlekedésszervezői tevékenységhez kapcsolódó saját bevételek menetdíj bevételekből, szociálpolitikai menetdíj-támogatásból, valamint egyéb bevételek összegéből (piaci megrendelések bevételei stb.) tevődik össze. A BKK tömegközlekedési szolgáltatásokra vonatkozó közlekedésszervezői saját bevételei 2018. évben összesen 100.962.209 ezer Ft-ot tettek ki. A közösségi kerékpárrendszer bevétele ezen felül további 356.496 ezer Ft volt.

*adatok ezer Ft-ban*

|  |  |  |  |
| --- | --- | --- | --- |
| **Közlekedésszervezői tevékenység** | **2018. évi terv** | **2018. évi tény** | **Eltérés** |
| **Terv** | **Tény** | **Tény-Terv** |
| Menetdíjbevétel \* | 65 474 824 | 66 365 774 | 890 950 |
| Szociálpolitikai menetdíj-támogatás | 15 183 626 | 15 135 238 | -48 388 |
| Egyéb bevételek (piaci megrendelések, halasztott bevételek, stb.) | 6 503 667 | 19 461 197 | 12 957 530 |
| MOL Bubi bevételek | 374 473 | 356 496 | -17 976 |
| **Közlekedésszervezői bevételek összesen:** | **87 536 590** | **101 318 706** | **13 782 116** |

*\* HÉV és környéki díjtermékek menetdíjbevételei nélkül (azaz MÁV-HÉV Zrt-t és Volánbusz Zrt-t illető, átadásra került menetdíjbevétel nélkül)*

Egyértelmű társadalmi és tulajdonosi elvárás a menetdíjbevételek minél nagyobb fokú realizálása. 2018. évben a bevételek (pótdíjbevétellel) kismértékben, 1,4%-kal meghaladták a tervet. Az emelkedésben fontos szerepet játszanak az előző években tett intézkedések:

* **ellenőrzés hatékonyságának növelése**, munkaszervezés javításával, a közterület-felügyelet fokozottabb bevonásával,
* **járművezetői jegyértékesítés**, aminek keretein belül valamennyi autóbuszon, trolibuszon és egyes villamosokon megvalósult a jegyárusítás,
* **az első ajtós viszonylatok számának növelése**, így az érintett vonalakon csökkent a bliccelés mértéke,
* **jegyhez jutás bővítésének** részeként korszerű, bankjegy és bankkártya elfogadására is alkalmas jegyeladó automaták rendszerbe állítása,
* 2017 júliusában beindított reptéri járaton alkalmazott **repülőtéri vonaljegyből** származó bevétel a vizsgált időszakban 67%-kal meghaladta a prognosztizált értéket,
* a **turisták** körében tapasztalható, **Budapestet érintő folyamatos népszerűség-növekedés** következtében tovább nő a napijegy típusú termékekből származó bevétel,
* az **ügyfelek számára nyújtott többletteljesítmény, magasabb szolgáltatási színvonal** (új, alacsony padlós járművek – az autóbuszokon kívül villamos és trolibusz esetében is -, FUTÁR rendszer folyamatos fejlesztése, pontosság) biztosítása.

A **szociálpolitikai menetdíj-támogatás** csökkenésében szerepet játszik, hogy a nyugdíjkorhatár növelésével tovább csökken a nyugdíjas bérlet vásárlására jogosultak száma, illetve a támogatás alapjául szolgáló értékcikkekből történő vásárlások némileg elmaradtak a prognosztizálttól.

Az **egyéb bevételek** 12.957.530 ezer Ft-tal haladja meg a tervet. Ez jelentős részt abból adódik, hogy az egyéb bevételek között kerültek tervezésre a közlekedésszervezői tevékenységhez kötődő beruházások aktiváláshoz kapcsolódó, amortizáció arányos halasztott bevételek feloldása. A beruházások aktiválása a tervezetthez képest jóval nagyobb mértékben valósult meg 2018-ban, azaz az év végével a tervezettnél magasabb értékben kerültek aktiválásra a befejezetlen beruházások. (Mindazon eszközök aktiválásra kerültek, amelyeknél a használatbavétel, üzembe helyezés 2018-ban vagy azt megelőzően megtörtént.) Emiatt a halasztott bevételek feloldásából adódó egyéb bevételek és ezzel párhuzamosan az ehhez kapcsolódó értékcsökkenés értéke jelentősen meghaladja a tervezettet.

### **Kötbérek**

A Keretmegállapodás 13.4. pontja alapján a közlekedésszervezői tevékenységéhez kapcsolódóan kötött közszolgáltatási szerződések nem megfelelő teljesítése miatt érvényesített követeléseit a BKK Zrt. elkülönítetten tartja nyilván könyveiben, az ezekből származó bevételeket a BKK Zrt. a Keretmegállapodás 6. pontja szerinti minőségi mutatók javítására, azok teljesülését ösztönző intézkedésekre fordítja.

A BKK Zrt. 2018. évben 61.760 ezer Ft kötbért szedett be, illetve érvényesített a közlekedésszervezői tevékenységhez kapcsolódóan kötött közszolgáltatási szerződések nem megfelelő teljesítése kapcsán a szolgáltatókkal szemben.

*adatok ezer Ft-ban*

|  |  |
| --- | --- |
| **Partner** | **ezer Ft** |
| BKV Zrt. | 21 640 |
| VT-Arriva Kft. | 40 120 |
| **Összesen** | **61 760** |

### **Közlekedésszervezői kiadások**

*adatok ezer Ft-ban*

|  |  |  |  |
| --- | --- | --- | --- |
| **Közlekedésszervezői tevékenység** | **2018. évi terv** | **2018. évi tény** | **Eltérés** |
| **Terv** | **Tény** | **Tény-Terv** |
| Közlekedésszervező közvetlen költségei és ráfordítása | 25 551 757 | 32 174 299 | 6 622 543 |
| Közlekedésszervezői feladatokra osztott általános irányítási költség | 4 521 855 | 3 732 181 | -789 674 |
| Közlekedészervezői szakmai ágazatirányítási feladatok költsége és ráfordítása | 1 398 973 | 1 447 245 | 48 272 |
| Projekt költségek | 1 112 680 | 4 355 702 | 3 243 022 |
| BKV számított szolgáltatói kompenzációigénye | 116 024 197 | 127 703 666 | 11 679 469 |
| BKK versenyeztetett buszszolgáltatók kompenzációigénye | 24 381 997 | 23 895 749 | -486 248 |
| Közlekedésszervezői tevékenység indokolt költsége MOL Bubi | 634 337 | 530 222 | -104 115 |
| **Közlekedésszervezői tevékenység számított indokolt költsége összesen** | **173 625 795** | **193 839 064** | **20 213 269** |
| **A Fővárosi Önkormányzat által a BKV részére megítélt összeg** | **116 024 197** | **119 842 084** | **3 817 887** |
| **A közlekedésszervezői tevékenység térítendő indokolt költsége összesen** | **173 625 795** | **185 977 482** | **12 351 687** |

A tömegközlekedés ***összes közvetlen költsége és ráfordítása*** 6.622.543 ezer Ft-tal haladják meg a tervezett összeget, ezen belül:

* + ***A jegy- és bérletellenőrzés költsége*** 1.203.261 ezer Ft-tal marad el a tervezettől. Az eltérés jelentős részét a BKÜ Zrt. részére – a 2018. évi túlkompenzáció figyelembevételével – bevételbiztosítási szolgáltatásokra folyósított közszolgáltatási kompenzáció tervezettől elmaradó mértéke, valamint az őrzés-védelmi szolgáltatásokon képződött megtakarítás.
  + ***A menetjegyértékesítés és utastájékoztatás költségeit*** együtt szükséges vizsgálni az ügyfélcentrumok és ügyfélpontok megnyitása következtében átalakuló menetjegyértékesítési tevékenység miatt. Az elmúlt években a pénztári értékesítés folyamatos csökkenése mellett az értékesítési tevékenység áthelyeződött az újonnan nyíló ügyfélcentrumokba és ügyfélpontokba, valamint a nap 24 órájában működő, a város számos pontján megtalálható jegykiadó automatákra. Összességében a menetjegyértékesítés és utastájékoztatás költségei időszakosan 1.288.055 ezer Ft-tal maradnak el a tervezett értéktől. A megtakarítás egy része a jegyautomaták működtetési költségein (140.342 ezer Ft), továbbá az elektronikus jegyrendszer próbaüzemi költségén (894.645 ezer Ft), valamint az EBRD hitelszerződéshez kapcsolódó költségeken képződött időszaki megtakarítás. Ezek egy része nem valós megtakarítás, mivel a terv az igénybe vett szolgáltatások, míg a felmerült tény a befejezetlen beruházások között jelenik meg elszámolástechnikai okokból.
  + ***Forgalomirányítás, zavarelhárítás költsége*** 147.749 ezer Ft-tal marad el a tervezett mértéktől, melynek jelentős részét a FUTÁR eszközök karbantartási, átszerelési költségein (115.947 ezer Ft) képződő megtakarítás indokol.
  + Az ***amortizáció*** 8.676.802 ezer Ft-tal haladja meg a tervezett mértéket a projekt aktiválások miatt, melyet a projektek tervezettől eltérő megvalósulása indokol. Ezzel párhuzamosan a halasztott bevételek feloldása is megtörtént.
  + **A** ***közlekedésszervezői feladatokra osztott általános irányítási költség***789.674 ezer Ft-tal marad el a tervezett mértéktől, ami a BKK működésének racionalizálásának köszönhető személyi- és anyagjellegű ráfordítások időszaki megtakarításából adódik.
  + **A *közlekedésszervezői szakmai ágazatirányítási feladatok költsége*** 48.272 ezer Ft-tal haladja meg a tervezett értéket.
* A ***BKV szolgáltatói Kompenzációs*** igénye az indokolt költségek alapján 11 679 469 ezer Ft-tal magasabb a tervhez képest. A BKV számított alulkompenzáltsága 12.914.448 ezer Ft, melyet csökkent az M3 déli szakasz csúszása miatti kompenzációs díj (851.433 ezer Ft) visszatartása és a Malus összege 383.538 ezer Ft. A táblázat alsó két sora tartalmazza a BKV szolgáltatói kompenzációjának változását a Főváros döntésének értelmében, mely alapján a BKV szolgáltatói pótlólagos kompenzációja 3 817 887 ezer Ft.
* Az **operátori szolgáltatási díjak** 486.248 ezer Ft-tal alakultak kedvezőbben a tervezettnél, aminek elsődleges oka a nem realizált szolgáltatási díj emelés volt. Ezzel szemben hatott a szerződések szerint féléves csúszással megjelenő, tervet meghaladó gázolaj ár, valamint a 100E repülőtéri járat várakozáson felüli utasforgalmának kiszolgálása érdekében történt sűrítése. Utóbbi a tervezettet meghaladó bevételt és azzal arányos költségként megjelenő megállóhasználati díjat is jelent.

### **Közlekedésszervezői feladatokhoz kapcsolódó közbeszerzési tevékenység**

A BKK Igazgatósága a 353/2018. (VI.27) számú határozatában foglaltak szerint egyetért azzal, hogy a közforgalmú autóbuszvonalak üzemeltetésére irányuló alábbi közbeszerzési eljárásokat a BKK saját hatáskörben bonyolítsa le, melyek előkészítése megtörtént:

* C2: Közforgalmú autóbuszvonalak üzemeltetése 25 db + 100% csuklós autóbusszal, bruttó költségtérítéssel
* C5: Közforgalmú autóbuszvonalak üzemeltetése 20 db + 100% szóló autóbusszal, bruttó költségtérítéssel
* C9: Közforgalmú autóbuszvonalak üzemeltetése 25 db + 100% midi autóbusszal, bruttó költségtérítéssel.

### **Stratégiai közútkezelői feladatellátás**

A stratégiai közútkezelői feladatellátás 2018. évben bruttó 11.926 ezer Ft összegű túlfinanszírozottságot mutat.

*adatok ezer Ft-ban*

|  |  |  |  |
| --- | --- | --- | --- |
| **STRATÉGIAI KÖZÚT** | **2018. évi terv** | **2018. évi tény** | **eltérés (tény-terv)** |
| Kiadások összesen | 306 783 | 268 523 | -38 260 |
| Ésszerű nyereség | 0 | 0 | 0 |
| Bevételek összesen (2018) | 306 783 | 277 913 | -28 869 |
| *ebből fővárosi kompenzáció (2018)* | 288 038 | 166 683 | -121 355 |
| *ebből fővárosi kompenzáció (2017)* |  | 24 955 | 24 955 |
| Alulkompenzációból adódó nettó ***finanszírozási igény (2018)*** | 0 | 15 565 | 15 565 |
| Alulkompenzációból adódó bruttó ***finanszírozási igény (2018)*** | 0 | 19 767 | 19 767 |
| Alulkompenzációból adódó nettó ***finanszírozási igény (2017-es kompenzációval*** | 0 | -9 390 | -9 390 |
| Alulkompenzációból adódó bruttó ***finanszírozási igény (2017-es kompenzációval*** | 0 | -11 926 | -11 926 |

A tevékenység 2018. évben kimutatott túlfinanszírozottsága részben a 2017. évi elszámolással összefüggő, még nem rendezett bevétel értékét (nettó 24.955 ezer Ft, 2017. évben a projekteken kimutatott saját teljesítmény értéke, melyet a 2017. évi elszámolás során a Társaság tévesen a halasztott bevételek között mutatott ki a könyveiben, így ez a költségtömeg nem lett megfinanszírozva)) tartalmazza, valamint azokat a költségeket, melyek a projektek megvalósítása érdekében merültek fel, de nem tartoznak a projektek aktiválható költségei közé (14.567 ezer Ft).

Összességében a 2018. évben a stratégiai közútkezelői tevékenység üzemi ráfordításai 39.643 ezer Ft-tal a tervezett alatt teljesültek, főként a szigorú létszámgazdálkodás következtében alacsony szinten teljesülő személyi jellegű ráfordításoknak köszönhetően.

### **Taxiállomás Üzemeltetési és Taxiszolgáltatás Ellenőrzési feladatok**

*adatok ezer Ft-ban*

|  |  |  |  |
| --- | --- | --- | --- |
| **TAXI** | **2018. évi terv** | **2018. évi tény** | **eltérés (tény-terv)** |
| Kiadások összesen | 160 015 | 141 125 | -18 890 |
| Ésszerű nyereség | 0 | 0 | 0 |
| Bevételek összesen | 160 124 | 140 173 | -19 951 |
| *ebből fővárosi kompenzáció (2018)* | 157 469 | 136 559 | -20 910 |
| *ebből fővárosi kompenzáció (2017)* |  | 13 | 13 |
| Alulkompenzációból adódó nettó ***finanszírozási igény (2018)*** | -110 | 965 | 1 074 |
| Alulkompenzációból adódó bruttó ***finanszírozási igény (2018)*** | -139 | 1 225 | 1 365 |
| Alulkompenzációból adódó nettó ***finanszírozási igény (2017-es kompenzációval*** | -110 | 952 | 1 062 |
| Alulkompenzációból adódó bruttó ***finanszírozási igény (2017-es kompenzációval*** | -139 | 1 209 | 1 349 |

A tevékenység 2018. évben bruttó 1.209 ezer Ft mértékű alulfinanszírozottságot mutat a ráosztott költségek tervezettől való eltérése miatt. A kimutatott alulfinanszírozottság összege tartalmazza a 2017. évi elszámolás 13 ezer Ft-os, rendezendő kompenzációs tételét is.

A tevékenység nettó árbevétele az alulfinanszírozottság rendezésének figyelembevételével a tervezettől 20.289 ezer Ft-tal marad el.

A tevékenység üzemi ráfordításai 2018. évben során 18.893 ezer Ft-tal (12%-kal) alacsonyabbak a tervezettnél a taxiszolgáltatás ellenőrzéshez kapcsolódó ellenőrzési költségek és szakértői díjak tervtől való elmaradása miatt.

A tevékenység személyi jellegű ráfordításai 357 ezer Ft-tal haladja meg az éves tervet.

Az értékcsökkenési leírás 7.786 ezer Ft-tal maradt el a tervezettől az aktiválások időbeli csúszása miatt.

### **Projektmenedzsment Közszolgáltatás**

*adatok ezer Ft-ban*

| **Projektmenedzsment** | **2018. évi terv** | **2018. évi  tény** | **eltérés (tény-terv)** |
| --- | --- | --- | --- |
| Kiadások összesen | 8 762 | 5 216 | -3 546 |
| Ésszerű nyereség | 0 | 0 | 0 |
| Bevételek összesen | 9 014 | 6 985 | -2 029 |
| *ebből fővárosi kompenzáció* | 9 014 | 6 975 | -2 039 |
| Alulkompenzációból adódó **nettó** *finanszírozási igény* | **-252** | **-1 769** | **-1 517** |
| Alulkompenzációból adódó **bruttó** *finanszírozási igény* | **-320** | **-2 247** | **-1 926** |

A projektmenedzsment közszolgáltatás 2018. évben bruttó 2.247 ezer Ft mértékben túlfinanszírozott.

A tevékenység üzemi ráfordításai összességében 3.546 ezer Ft-tal maradnak el a tervezett értéktől. Ezen belül az anyagjellegű ráfordítások 4.301 Ft-tal haladják meg a tervezettet, az előre nem tervezett igénybe vett szakértői szolgáltatások miatt, melyet mérsékel a személyi jellegű ráfordítások tervezettől 7.785 ezer Ft-tal elmaradó mértéke a projektmenedzsment feladatok ellátásával összefüggésben felmerült személyi jellegű ráfordítások intenzitásának időbeli eltolódása miatt.

# Mellékletek

1. Közlekedésszervezői 2018. éves jelentés
2. Tájékoztató a feladat-ellátásról és közszolgáltatásról szóló keretmegállapodás szerinti stratégiai közútkezelési és taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az Önkormányzat részére ellátott projektmenedzsment közszolgáltatás 2018. évi teljesítéséről
3. számú melléklet

Közlekedésszervezői 2018. éves jelentés

# A BKK Zrt. 2018. éves közlekedésszervezői tevékenysége

A BKK Zrt. a Főváros által megbízott Közlekedésszervezőként önállóan végzi a tarifarendszer kidolgozását, a jegy- és bérletértékesítést, a hálózat- és szolgáltatástervezést, az utastájékoztatást és a forgalomfelügyeleti tevékenységeket, míg a tényleges személyszállítási szolgáltatásokat közbeszerzési eljárásokon nyertes operátor, valamint a közvetlen odaítélés útján megbízott belső szolgáltató szolgáltatási díj, illetve Kompenzáció ellenében végzi a BKK Zrt. megrendelésére.

Az elszámolás az operátorokkal a közbeszerzési eljárások során kialakult, majd a szerződések szerint indexált fajlagos szolgáltatási díjak és a tényteljesítmények alapján, míg a BKV Zrt. esetében számított indokolt költség és ebből a Fővárosi Önkormányzat által jóváhagyott összeg alapján történik. A szolgáltatók értékelésére és ösztönzésére egy standardizált és utasközpontú minőségi elvárás rendszer került bevezetésre, amihez kötbér tételek, valamint a BKV Zrt. esetében ezen felül Bonus – Malus értékelés (statisztikai mérésen alapuló minőségi szintmérési, SLA rendszer) kapcsolódik.

A tárgyidőszakban a BKK Zrt. a belső szolgáltató BKV Zrt., valamint az operátor VT-Arriva Kft. közreműködésével biztosította a közlekedési közszolgáltatásokat. ("Közforgalmú autóbuszvonalak üzemeltetése" (A7, A8), „Közforgalmú autóbuszvonalak üzemeltetése szóló autóbusszal, bruttó költségtérítéssel” (B3), „Közforgalmú autóbuszvonalak üzemeltetése csuklós autóbusszal, bruttó költségtérítéssel” (B4), „Közforgalmú autóbuszvonalak üzemeltetése használt szóló autóbusszal, bruttó költségtérítéssel” (B5) tárgyú közbeszerzési eljárás ütemeiben elnyert szolgáltatási szerződések.)

# Közlekedésszervezési (hálózati és menetrendi) intézkedések

A tömegközlekedési közszolgáltatás minőségének folyamatos javítása érdekében a BKK Zrt. 2018. évben is számos intézkedést tett, melyek közül a legfontosabbak az alábbiak.

## Kiemelt feladat

Az idei év legjelentősebb közlekedésszervezési feladata az M3-as metróvonal  
2017. november 4-én elkezdődött felújítása, illetve az ehhez kapcsolódó felszíni pótlás megvalósítása. A BKK folyamatosan nyomon követi a metrópótló és az alternatív járatok utasforgalmának alakulását. 2017 novembere óta, az M3-as metró északi szakaszának rekonstrukciójához kapcsolódó metrópótlás zavartalan, a BKK az elméleti kapacitáskorlátokon belül maximálisan kielégíti a felmerülő közlekedési igényeket.  
A metró nyomvonala felett közlekedő metrópótló autóbuszokkal, a metrópótló villamosokkal, valamint a metrót elkerülő, alternatív irányokban (pl. 20E, 30-as járatcsalád) is többletkapacitást adó járatok szállítják az utasokat. Az Újpest-Központ és a Lehel tér közötti szakasz lezárása idején az M3-as metró munkanapokon a reggeli üzemkezdettől estig rövidített útvonalon, Kőbánya-Kispest és Lehel tér között közlekedik. Esténként, valamint szombaton és vasárnap a metró helyett a teljes vonalon pótlóbusz jár.

2018. novemberében a Vak Bottyán utcában nagyfelületű útburkolat felújítás történt, így a metrópótló autóbuszok esti és hétvégi üzeme kevésbé terheli az út mellett lévő lakóingatlanokat.

## Teljesítmények alakulását befolyásoló hálózati, illetve menetrendi változások

A Liszt Ferenc nemzetközi repülőtér kiszolgálásának bővítése

A belvárost és a repülőteret összekötő 100E reptéri járat sikeres beindulását követően, az egyre magasabb utasszámhoz igazodva több fejlesztés került végrehajtásra a járaton.

2018. május 18-tól a korábbi 30 helyett 20 percenként közlekedik, továbbá a legforgalmasabb időszakokban kiegészítő autóbuszok is indulnak. Az utolsó járat a repülőtér menetrendjéhez igazodva az eddiginél később, 1:20-kor indul a terminál elől, az első hajnali 100E a belvárosból pedig korábban, 3:40-kor indul.

* Június 16-tól az autóbusz a Liszt Ferenc repülőtér indulási szintjére érkezik, miközben a belváros felé továbbra is az érkezési szintről indulnak a járatok. A 200E autóbusz éjjel-nappal közlekedik. A járatok nappal Kőbánya-Kispest metróállomásig közlekednek, míg a metró üzemidején túl (késő éjszaka és kora hajnalban) a jobb átszállási kapcsolatok érdekében az autóbuszok Határ út metróállomástól indulnak. A Gyömrői út térségének jobb kiszolgálása érdekében 2018. március 19-étől a 200E autóbusz mindkét irányban megáll Pestszentlőrinc vasútállomás (átjáró) megállóban.

City-troli

November 17-től új, „City” jelzésű trolibuszjárat indult a Belvárosban. A City-troli minden hétvégi napon a Fővám tér és a Lehel tér között a 15-ös autóbusz útvonalát követve, felsővezeték kiépítése nélkül 30 percenként (szombatonként 8:30 és 19:00 között, vasárnap 9:30 és 19:00 között) közlekedik, érintve a belváros turisztikailag fontos helyszíneit, valamint a Fővám téri, a Hold utcai és a Lehel téri vásárcsarnokot. A City-troli vonalán közlekedő járművek a két végállomáson, illetve a kapcsolódó 83-as, illetve a 76-os trolibusz vonalán töltik fel az önjáráshoz szükséges akkumulátorokat.

A főváros stratégiai célja a károsanyag-kibocsátás csökkentése, amit segít a zéró emissziós közlekedési megoldások fejlesztése. A tapasztalatok alapján a City-troli lehetőséget biztosít arra, hogy a zéró emissziós közlekedési megoldások jobban elterjedjenek a Belvárosban.

Normafa kiszolgálásának bővítése

2018. június 16-ától a 212-es autóbusz hétvégi napokon napközben a Boráros tér H végállomástól Svábhegy érintésével a Normafáig közlekedik. A fejlesztés eredményeképpen a Normafa térségéhez a hétvégi napokon közvetlen eljutási lehetőség nyílik a bel-budai területeken kívül Dél-Pest és Dél-Buda városrészei felől is. A fejlesztéshez kapcsolódóan a hétvégi napokon a 212-es buszon is engedélyezett a kerékpárszállítás.

A 179-es autóbusz betérése a csepeli Szabadkikőtőbe

2018. január 15-től a 179-es vonalon Csepel, Szent Imre tér felé közlekedő buszjáratok a csepeli Szabadkikötő területének jobb kiszolgálása érdekében annak területére behajtva, az új Szikratávíró utca megállóhelyet érintve közlekednek.

Társadalmi egyeztetés Óbuda közösségi közlekedésének változásáról

A BKK társadalmi egyeztetésre bocsátotta a 260-as és a 923-as busz vonalának módosításával kapcsolatos terveit. A BKK a 260-as busz Kolosy térig történő meghosszabbításával a közvetlen közlekedési kapcsolatokat fejlesztené Óbudán, illetve lehetővé tenné a Bécsi út budai fonódó villamoshálózat által nem érintett szakaszáról egyes III. kerületi alközpontok közvetlen elérését. A 923-as buszjárat útvonala – a III. kerületi önkormányzat kezdeményezésére – Csillaghegyen úgy módosulna, hogy a Czetz János utcában és környezetében élők lakókörülményei kedvezőbbé váljanak.

Hajóközlekedés

Április 28-tól Margitszigeti Szabadtéri Színpad és Víztorony néven új kikötő létesült a D12-es hajójárat vonalán. A megállóhely a sziget Pesthez közelebb eső oldalán található. Az új kikötőt óránként egyszer érintik azok a hajójáratok, amelyeknek dél felől közlekedve Margitsziget a végállomásuk.

2018. november 12-én, hétfőn életbe lépett a hajóközlekedés új téli menetrendje, amely a hét minden napján napközben is biztosította a szolgáltatás igénybevételének lehetőségét.   
A fővárosi hajózás egyik fontos eleme a rövid távú utazások, kifejezetten a Duna két partja közötti átkelés biztosítása. Az M2-es metró Kossuth Lajos téri állomásának pótlása idején már több ízben közlekedett átkelőhajó a Kossuth Lajos tér és a Batthyány tér között, mely szolgáltatás népszerűsége, sikere indokolta a hajóközlekedés átkelő-szerepének fokozását.

2018. november 12-től december 23-ig a Kossuth Lajos tér–Batthyány tér–Várkert Bazár–Petőfi tér útvonalon D2-es jelzéssel átkelőhajó közlekedett. A járatok december 24-én, 25-én, 26-án, 31-én nem közlekedtek, december 27-30. között a hétvégi menetrend szerint, a Kossuth Lajos tér és a Petőfi tér között lehetett utazni a D2-es átkelőhajóval.

A hajókon napijegyekkel, bérletekkel, valamint hajójeggyel lehetett utazni. A BKK célja, hogy hajójáratait egyre fokozottabban integrálja a fővárosi közösségi közlekedési szolgáltatásba.

Bővülő szolgáltatás Szilveszter éjjel

Szilveszter éjszaka a megszokottnál jelentősen sűrűbben induló éjszakai járatok mellett számos nappali járat is egész éjszaka közlekedett: az M2-es, az M3-as és az M4-es metró, a hév szerelvényei, a nagykörúti 4-es és 6-os villamosok, továbbá a belvárost átszelő 5-ös,   
7-es, 8E és 9-es buszok.

A fejlesztett szilveszter éjszakai hálózatot számos csatornán keresztül, jó előre meghirdette a Közlekedésszervező, így az utasok időben meg tudták tervezni utazásukat az éjszakában.   
A FUTÁR alkalmazás percre pontosan mutatta a járművek érkezését, így az online utazástervezéssel könnyen megtervezhető volt a szórakozást követő hazautazás. A BKK folyamatosan és több ponton ellenőrizte a járművek közlekedését, valamint az Ügyfélszolgálaton keresztül, illetve a közösségi médiában számos pozitív észrevételt kapott az utasoktól: az utasok örömmel fogadták az ismerős nappali járatok megjelenését.

## Vágányzárak, forgalomkorlátozások

A vágányzárak előkészítésénél – a korábbi vágányzárak tapasztalataiból kiindulva – különös figyelem fordult a munkafolyamat időbeli, ütemezett elvégzésére, az együttműködés további megerősítésére, továbbá a kötöttpályás közlekedés minél hosszabb szakaszon történő fenntarthatóságára, az eszközváltási pontokon a legkedvezőbb átszállási kapcsolat valamint a pótlóbuszok lehető legjobb haladási körülményeinek biztosítására (buszsávok, jelzőlámpa-programozás).

A nagykörúti és Orczy téri villamospálya-felújításhoz kapcsolódóan széleskörű ügyfél-kommunikáció előkészítésére került sor a Kereskedelemmel és a Sajtókommunikációval való együttműködés keretében.

A nagykörúti villamospálya korszerűsítése

2018. június 16. és szeptember 2. között felújításra és egyben korszerűsítésre került a villamospálya a 4-es és a 6-os villamos vonalán az Oktogon és a Harminckettesek tere között. A beruházás alatt a nagykörúti villamosok a Széll Kálmán tér felől az Oktogonig, Dél-Buda felől pedig a Harminckettesek teréig közlekedtek. A kimaradó szakaszon, az Oktogon és Pál utca (Corvin-negyed M) között alacsonypadlós és légkondicionált pótlóbuszokkal lehetett utazni. A villamospótló buszok zavartalan közlekedése érdekében a Nagykörút érintett szakaszán buszsáv került kialakításra. A korlátozáshoz kapcsolódóan a nagykörúti villamosvonal több más pontján is rövidebb ideig tartó felújítási munkákra került sor.

Villamospálya-felújítás az 1-es villamos dél-pesti vonalszakaszán

2018. május végén elkezdődött az Etele út és a Fehérvári út csomópontjának átépítése a meglévő villamosvasúti infrastruktúra elbontásával, a pálya-, felsővezeték- és közműépítési munkákkal. A csomóponton az átépítési munkák miatt a dél-budai villamosjáratok nem tudtak áthaladni, ezért május 28-tól július 6-ig az érintett 17-es, 41-es és 47-es villamosok ugyan a teljes vonalon közlekedtek, de az Etele út / Fehérvári út megállóhelyen mindkét irányból érkezők egy másik villamosra átszállva folytathatták útjukat.

2018. július 7-től a nyári iskolai szünet végéig tartó időszakban felújításra került az   
1-es villamos Mester utca és Népliget közötti, valamint a Hős utca környékén található azon vágányszakasza, ahol a néhány évvel ezelőtti vonalfelújítás idején csak a megállóhelyek korszerűsítése történt meg. A két nagyobb építési ütemben zajló rekonstrukció első időszakában az 1-es villamos a Fehérvári út/Etele út felől a Közvágóhídig, a Bécsi út/Vörösvári út felől pedig a Puskás Ferenc Stadionig közlekedett; a kimaradó szakaszon pótlóbusszal lehetett utazni. A második, augusztus végéig tartó időszakban Óbuda felől már a Népligetig jártak a villamosok, míg Dél-Buda felől továbbra is a Közvágóhídig lehetett villamossal utazni; ebben az időszakban a 103-as autóbusz a Népligetig vitte az utasokat. Az Infopark és környéke jobb kiszolgálása érdekében a 153-as busz útvonala a villamospótlás teljes idejére meghosszabbításra került a Népligetig. A forgalomkorlátozáshoz kapcsolódva – az alternatív utazási lehetőségek körének bővítése érdekében – MOL Bubi gyűjtőállomás került kihelyezésre a Népligetnél. A Dél-Budán utazók közlekedésének segítése érdekében az M4-es metró a korlátozás teljes ideje alatt a szokásosnál sűrűbben közlekedett.

Villamospálya-felújítás a Fiumei út Népszínház utca és Orczy tér közötti szakaszán

2018. október 14-étől december 22-ig módosult a 24-es, a 28-as, a 28A, a 37-es, a 37A és a 62-es villamosok közlekedése a Fiumei úton az Orczy tér és a Teleki László tér között végzett pályafelújítási munkák következtében.

A felújítás ideje alatt a villamosok a külső végállomásuktól az Orczy térig, illetve a Fiumei útig vitték az utasokat, az Orczy tértől a Blaha Lujza térhez, valamint a Keleti pályaudvarhoz villamospótló autóbusszal lehetett eljutni.

A Budapest Közúttal, a kivitelezővel és a tervezővel történő többszörös egyeztetés nagymértékben elősegítette a vágányzár előkészítésének sikerességét. A Rendőrség és a FÖRI részvételével jelentős eredményeket ért el a Társaság a forgalomtechnika megfelelő és időben történő kiépíthetősége érdekében.

Fogaskerekű vágányzár

A 60-as (fogaskerekű) villamos 2018. február 19-től 2018. április 8-ig az Adonis utca és a Széchenyi-hegy, Gyermekvasút között folyó pályafelújítás miatt nem közlekedett, helyette a 60-as jelzésű pótlóbuszt vehették igénybe az utasok. A pótlóbuszokon teljes körűen, míg a 21-es, a 21A és a 212-es autóbuszon az Adonis utca megállótól felfelé közlekedtek. Az utasforgalom függvényében lehetőség volt kerékpárok szállítására is.

2018. október 15-től november végéig az Erdei iskola és az Orgonás megállóhely között került sor a fogaslécek, valamint a vágányok cseréjére. A Svábhegy és a Széchenyi-hegy, Gyermekvasút megálló között 60-as jelzéssel pótlóbusz közlekedett, a Széll Kálmán tér M és a Svábhegy között pedig a 21-es és a 21A autóbusszal lehetett utazni. Az autóbusszal ki nem szolgált alsó megállóhelyekhez a Hegyvidék Önkormányzattal közösen egyeztett, telebusz jellegű mikrobusz kiszolgálást szervezett a BKK 60A és 60B jelzéssel.

A Déli pályaudvar lezárása

2018. október 4. és 17. között szünetelt a vasúti közlekedés a Déli pályaudvaron [karbantartási munkák miatt.](https://www.mavcsoport.hu/mavinform/csutortoktol-ket-hetig-karbantartas-miatt-szunetel-forgalom-deliben) A BKK Kelenföld vasútállomás megközelítését a belváros és Újbuda felől a sűrűbben közlekedő M4-es metróval, Közép- és Észak-Buda térségéből pedig a budai fonódó villamoshálózat járatairól az M4-es metróra átszállva biztosította. (Az M4-es metró már szeptember óta gyakrabban, a reggeli és a délutáni csúcsidőben 10 százalékkal nagyobb kapacitással közlekedik. A Déli pályaudvar lezárásának idején, október 4. és 17. között a metró indulását tovább sűrítette a BKK.)

Kossuth Lajos tér metróállomás lezárása, pótlás

2018. július 28-tól augusztus végéig az M2-es metró megállás nélkül haladt át a Kossuth Lajos tér állomáson az ott létesülő irodaház építési munkái miatt. Ebben az időszakban a Kossuth Lajos tér a Deák Ferenc tér felől az M2A jelzésű állomás–pótló autóbusszal, a Batthyány tér felől pedig a D11-es és D12-es hajójárat mellett a munkanapokon közlekedő D2-es átkelőhajóval volt elérhető az egyéb, környéket kiszolgáló viszonylatokon túl.

2018. augusztus 11-től – a belvárosi környezet légszennyezését csökkentve – hétvégenként trolibuszok közlekedtek az autóbuszok helyett az M2A pótlóbusz-vonalon.

A környezetbarát közösségi közlekedési fejlesztést a fővárosi forgalomban 2015 vége óta részt vevő modern trolibuszok tették lehetővé, amelyek nagyobb távolság megtételére is képesek felsővezetéken kapott áram nélkül. A BKK Belváros-Lipótváros önkormányzatával együttműködve számos alkalommal használta már ki a modern járművek ezen képességét, a Szabadság híd négy hétvégi lezárásakor például idén és tavaly is meghosszabbított útvonalon, a Fővám térig járt a 72-es trolibusz.

## Elsőajtós technológia és járművezetői jegyértékesítés kiterjesztése

Újabb közösségi közlekedési járatokon került bevezetésre elsőajtós felszállási rend. (2018. június 30-tól a 33-as, a 68-as, a 114-es és a 213-as vonalon szabadnap és munkaszüneti nap, a 146A buszra pedig a hét minden napján.)

## Akadálymentes szolgáltatás kiterjesztése

A BKV Zrt. 2018-ban is folytatódó autóbusz beszerzéseinek, valamint a tavaly beszerzett, de a honosítás miatt csak 2018-ban forgalomba állt autóbuszainak köszönhetően tovább nőtt az akadálymentes autóbuszok száma.

## Forgalombiztonsági fejlesztések, módosítások

A Budapest Közúttal kötött vállalkozási szerződés keretében a 2018. évben a forgalombiztonság javítása érdekében több területre vonatkozóan javasolt a BKK kiskorrekciós forgalomtechnikai beavatkozásokat. Ilyen volt

* a szegély láthatóságának javítása a Könyves Kálmán körúton, az Üllői út és Ferencváros vasútállomás közötti szakaszon figyelemfelhívó klemmfix elemek akalmazásával;
* a megállóhelyek és környezetük észlelhetőségének javítása fluo hátterű kikerülési irány tábla alkalmazásával az XIV. Erzsébet királyné útján 4 megállóban, a XII. Böszörményi úton két megállóban;
* az elsőbbségi szabályok szigorítása STOP tábla kihelyezésével az 50-es villamos vonalán 18 helyszínen, a villamos vágányt mellékirányból keresztező utca esetében.

## További közlekedésszervezési feladatok

Kerékpárszállítási tesztüzem az M4-es metró vonalán

Az M4-es metrón 2018. július 21-én és 22-én kerékpárszállítási tesztüzemet tartott a BKK és a BKV, együttműködésben a Magyar Kerékpárosklubbal. A két nap alatt több mint száz kerékpáros utas próbálta ki a kerékpárszállítási lehetőséget az M4-es metrón, miközben számos babakocsis és kerekesszékes utas is közlekedett. A tesztüzem kiértékelését követően lehetséges a további lépésekről döntést hozni.

Mindenszentek, Halottak napi forgalom lebonyolítása a fővárosi temetők környékén

A temetők megközelítését a korábbi évek gyakorlatának megfelelően 2018-ban is jelentős kapacitásbővítés segítette. A temetői időszakban számos temetőt érintő viszonylaton sűrűbb követést, illetve nagyobb kapacitású járművek közlekedtetésére került sor, emellett rendkívüli temetői járatok is javították az elérést október 27-én és 28-án, továbbá november 2-án, a Halottak napját megelőző három tanítási szünetre eső munkanapon, október 29-31-én, valamint Mindenszentek napján, november 1-jén. A biztosított többletkapacitással a megnövekedett utazási igényeket a BKK megfelelően ellátta.

Adventi és év végi közlekedési rend

Az ünnepi bevásárlás miatt megnövekedő forgalmat a BKK több autóbusz-, villamos- és trolibusz vonalon is segítette a hétvégi napokon: a 85-ös, 158-as, 182-es, 184-es, 194-es és a 224-es autóbuszok, a 2-es, 4-es, 6-os, 17-es,villamosok, valamint a 80-as trolibusz sűrűbben közlekedett, a 31-es, 45-ös és 66-os vonalon szóló helyett csuklós járművek közlekedtek, illetve a 123-as, 126-os, 138-as és a 204-es autóbuszok hosszabb üzemidővel közlekedtek.

A december 1-jei és 15-ei áthelyezett szombati munkanapokon, valamint december 9-én, bronzvasárnap és 16-án, ezüstvasárnap az M3-as metró a hétköznap megszokott közlekedési rend szerint, este 20:30-ig Kőbánya-Kispest és a Lehel tér között közlekedett. December 22-től, január 1-ig – az ünnepek alatt – a metró egész nap járt Kőbánya-Kispest és a Lehel tér között, Lehel tér és Újpest között metrópótló autóbusz vitte az utasokat.

December 24-én a közösségi közlekedési járatok reggel és napközben a szombati menetrendjük szerint közlekedtek 15-16 óráig. Ezután a legtöbb vonalon – ahogy az elmúlt években is – az éjszakai hálózat járataival lehetett közlekedni. A Deák Ferenc tér M és a repülőtér között közlekedő 100E busszal a Deák Ferenc térről 0:40-ig, a Liszt Ferenc repülőtérről 1:20-ig utazhattak a reptérre tartók, illetve az onnan érkezők.

Nosztalgiajáratok közlekedése

2018. május 5-étől szeptember végéig valamennyi hétvégén közlekedtek a BKK és a BKV nosztalgiajáratai, az utasok így a Duna és a Termál villamosokkal, a Hófehérke nosztalgiahajóval, és az Ikarus kabrió nosztalgiabusszal is utazhatnak. Számos egyedi nosztalgia járat is közlekedett a BKV 50 éves évfordulójához kapcsolódva.

Fényvillamos közlekedése

2018-ban tizedik alkalommal közlekedett a Fényvillamos. 2018. november 29. és 2019. január 6. között – december 24. és december 31. kivételével – naponta járt a lámpafüzérekkel feldíszített UV nosztalgia villamos 16:00-21.30-ig a 2, 14M, 19, 42, 47, 49, 50, 59B, 62A, 69 vonalakon.

Mikulástroli közlekedése

Az adventi időszakban ismét közlekedett a Mikulástroli. A feldíszített akadálymentes Solaris–Škoda trolibusz különleges megjelenéssel és egyedi belső dekorációval közlekedett és gyűjtötte az ajándékokat a rászorulók számára december 19-ig, a 70-es, a 72-es, a 75-ös, a 80A és a 83-as trolibuszok vonalán. A járművön utazók találkozhattak a Mikulással, és cipősdobozokba csomagolt ajándékokat adhattak át neki, melyek a Baptista Szeretetszolgálat Cipősdoboz Akciója jóvoltából rászoruló családokhoz kerültek. A Mikulástrolin normál díjszabás szerint lehetett utazni.

# A közszolgáltatásban résztvevő járműállomány megújítása

## *A BKK Zrt. által lebonyolított járműbeszerzések*

A 2017 decemberében lehívásra került 26 db (21 db rövid és 5 db hosszú) CAF Urbos villamos szállításával kapcsolatos műszaki egyeztetések lezárultak. A járművek 2019 második felétől ütemezetten érkeznek majd Budapestre. A trolibusz járműbeszerzéshez kapcsolódó műszaki egyeztetések is befejeződtek. A 21 db (10 db szóló és 11 db csuklós) járműből a 2 db első prototípus (hajtáslánc nélküli, még nem teljesen kész) jármű első gyártásközi ellenőrzése 2018 augusztusában megtörtént a gyártó lengyelországi telephelyén. A járművek várhatóan 2019. első félévében ütemezetten kerülnek leszállításra. Ezen felül a Társaság vizsgálja annak lehetőségét is, hogy a Skoda-Solaris konzorcium és a BKK Zrt. között fennálló kötbér rendezése 1, vagy 2 db Skoda-Solaris Trollino csuklós, vagy szóló trolibusz, valamint a fennmaradó összeg alkatrészek beszerzésére legyen fordítható.

## Jármű és járműre vonatkozó szolgáltatás beszerzések a BKV Zrt.-nél

A BKV Zrt. által - a BKK Zrt.-n keresztül a Kompenzáció keretében rendelkezésére bocsátott forrásokból és felügyelt műszaki tartalommal - lebonyolított jármű-, illetve szolgáltatás beszerzési tenderek eredményeként folytatódott az autóbusz járműpark megújítása.

A 2017. év első felében beszerzésre került 40 db Volvo típusú használt, szóló, hibrid autóbuszból 2018. év végéig 28 db került forgalmi állományba, azonban a vállalt kiadás továbbra is csak 20 db a járművekkel kapcsolatos műszaki problémák miatt. Az Ikarus Egyedivel kötött 30 db Modulo M168D csuklós autóbusz szállítására vonatkozó szerződés keretében 10 db jármű került leszállításra, a fennmaradó állomány beszerzése a szállító csődje miatt ellehetetlenült. A felszámolás alatt álló szállítóval szemben közel 800 millió Ft követelése van a BKV Zrt.-nek. Emellett 5 db Mercedes Citaro, 2 db VanHool A330 használtan beszerzett szóló, 13 db Mercedes Citaro G, 2 db Volvo 7000A használtan beszerzett csuklós, valamint 1 db mini autóbusz került állományba vételre. 12 db Van Hool New AG330 típusú használt, alacsonypadlós, diesel üzemű csuklós autóbusz honosítási munkái folyamatban vannak. Ezen felül 5 db MAN A21 Lion’s City GL típusú csuklós, dízel üzemű autóbusz is forgalomba állt egy új bérleti szerződés keretében.

Fentiek mellett év végén 4 db használtan beszerzett TW6100 típusú villamoskocsi is forgalomba állt, valamint ütemezetten zajlik a Tátra, ICS és TW6000 típusú villamosok felújítása.

Lezárult az M3 vonal szerelvényeinek teljes körű felújítása, minden jármű leszállításra került, így már csak felújított vonatok vannak forgalomban. A késedelmes és hibás teljesítés kapcsán keletkezett jelentős mértékű kötbérkövetelésről egyeztetések folynak a BKV Zrt. és a szállító között.

Befejeződött az 1-es villamos vonalán és a budai fonódó villamoshálózaton közlekedő járművek kiadását, üzemszüneti tárolását és karbantartását szolgáló Budafok kocsiszín felújítása, a BKV Zrt. 2018. május 12-től üzemszerű használatba vette a remízt. A telepet alapvetően CAF5, CAF9 és Tátra villamosok tárolására készítették fel, de szükség esetén más típusokat is be tud fogadni ideiglenes jelleggel.

## Személyszállítási szolgáltatás beszerzést, operátori szerződést érintő lépések

2018. évben nem történt változás az operátori szerződések számában és volumenében.

# BKK Zrt. – BKV Zrt. 2018. évi éves elszámolás

A Kijelölő Rendelet 14.§ (5) bekezdése, valamint a Keretmegállapodás 10.3 pontja alapján a Közlekedésszervező jogosult és köteles a belső szolgáltató által érvényesíteni kívánt költségek indokoltságát, megalapozottságát megvizsgálni, szükség esetén megkérdőjelezni, külső szakértő vagy könyvvizsgáló bevonásával vizsgálatot folytatni.

A 2018. év vonatkozásában a belső szolgáltatóként közreműködő BKV Zrt. és a BKK Zrt. közötti elszámolás a két fél közötti szerződés, illetőleg a vonatkozó jogszabályok, EU-s irányelvek szerint – különös tekintettel a Budapest közlekedésszervezési feladatainak ellátásáról szóló 201/2012. (III. 14.) Főv. Kgy. rendeletre, a vasúti és közúti személyszállítási közszolgáltatásról szóló 1370/2007/EK rendeletre, valamint ennek értelmező iránymutatásról szóló bizottsági közlemény rendelkezéseire – a korábbi évek gyakorlatának is megfelelve a BKV Zrt. bevonásával, észrevételeinek figyelembe vételével együttesen történt meg.

A Fővárosi Önkormányzat 2018-ban a BKV számított indokolt költségei részbeni megtérítésére biztosít lehetőséget.

**A BKV Zrt. 2018. évi közszolgáltatási tevékenysége**

A Társaság 2018. évben összesen 131.974 millió Ft bevételt realizált (AST 273 millió Ft) a 133.829 millió Ft tervvel szemben, így a tervhez viszonyítva 1.855 millió Ft-tal alacsonyabb bevétele keletkezett. A közszolgáltatással összefüggésben felmerült költségek és ráfordítások összege 2018. évben 146.597 millió Ft volt, a 149.642 millió Ft összegű tervvel szemben, így ez a tervhez képest 3.045 millió Ft-tal (2%-kal) alacsonyabb költségfelmerülést jelentett.

Mindez a terv forgalmi teljesítmény adattal szemben 2,19%-kal alacsonyabb szintű férőhelykilométer teljesítmény kihatásaként is. Teljesítménytöbblet egyedül a metró ágazatnál jelent meg, míg a többi ágazatban terv alatti teljesítés volt tapasztalható. A tervtől elmaradó teljesítmény elsősorban az M3 metróvonali rekonstrukció teljesítményhatásának tervtől eltérő alakulására vezethető vissza. Ennek okai a következők:

* az M3 vonal déli szakaszához köthető felújítás kezdetének időpontja 2019. év tavaszára módosult, így a metró ágazatnál a szeptember hónaptól tervezett teljesítménycsökkenés és az autóbusz ágazatban kalkulált pótlási feladatok elmaradtak,
* az M3 rekonstrukció északi szakaszához köthető teljesítménycsökkenés – a kivitelezés csúszása és az egyéb operatív intézkedések miatt (pl.: vágányzárak szüneteltetése az ünnepi időszakokban) – kisebb mértékű volt a tervezettnél, s ezzel összefüggésben az autóbusz ágazatban tervezett pótlási feladatok is elmaradtak a tervezettől.

Az M3 metróvonal déli szakaszának későbbi indulása a BKV Zrt. részére folyósított kompenzációs díj mértékét is befolyásolta. Az Éves Megállapodás lehetőséget biztosított a Megrendelő részére, hogy az Üzleti Tervben a déli szakaszra kimutatott költségek mértékéig csökkentse a kompenzációs díjat, melynek következtében a kiszámlázott kompenzációs díj 851 millió Ft-tal alacsonyabb volt a tervezettől.

A megrendelt közszolgáltatás a 2018. évben 14.350 millió Ft negatív eredmény mellett került ellátásra, ami a tervezettnél 2,19%-kal alacsonyabb tény forgalmi teljesítmény mellett   
998 millió Ft-tal kedvezőbb volt a tervezettnél.

***A BKV Zrt. 2018. évi éves közszolgáltatási beszámolóját az Elszámolás 3. számú melléklete tartalmazza.***

**A BKV Zrt. indokolt költségeinek felülvizsgálata**

A korábban is alkalmazott, felelős megrendelői magatartási alapelvnek megfelelően   
a BKV Zrt-t illetően a BKK Zrt. nem a társaság teljes számviteli veszteségét, hanem az időszakban megrendelt közszolgáltatási tevékenység bevételeivel csökkentett indokolt költségeinek nettó pénzügyi hatását tervezte finanszírozni, azaz az időszaki költségek, ráfordítások közszolgáltatáshoz rendelésének jogosságát és indokoltságát vizsgálta.

A BKK Zrt. a 2018. évre vonatkozó elszámolásnál, a költségek indokoltságának vizsgálata során figyelembe vette az év során határidőre megkapott beszámolókat, rendszeres adatszolgáltatásokat (havi, ill. negyedéves BKV Zrt. közszolgáltatási beszámolók, jelentések), a felmerült észrevételeket, az azokra adott BKV Zrt. válaszokat, az egyedi eseteket körüljáró vizsgálati eredményeket, valamint a BKV Zrt. éves közszolgáltatási beszámolójában szereplő információkat.

Az előzőekben részletezett elszámolási elvek és szabályok következtében a megrendelt közszolgáltatás érdekében számvitelileg elszámolt költség és ráfordítás nem jelentette automatikusan a felmerülés indokoltságának elfogadását.

**A BKK Zrt. a BKV Zrt. 2018. évi következő költségeit, ráfordításait nem fogadta el indokolt költségként, illetve nem tartotta indokoltnak azokat a Közszolgáltatási Szerződés keretében kompenzációval finanszírozni:**

* A menetrendi tervhez képest kimutatott **többlet garázsteljesítménnyel** összefüggésben jelentkező járműüzemeltetési és karbantartási közvetlen ráfordítása **250.846** **ezer Ft** értékben, **figyelembe véve a BKV által észrevételezett hatásokat**. A BKK által megrendelt és érvényesített menetrendek összegszerűen tartalmazzák a maximumként elfogadható garázsmeneti rezsi teljesítményeket is. A megrendelés feletti teljesítmény közlekedésszervezői oldalról nem támogatott, az ezzel összefüggő többletköltség nem elfogadott.
* A BKK tulajdonú **Solaris trolibuszokon**, a szállító érdekkörébe tartozó **garanciális javítási feladatok** ellátása során felmerült **személyi jellegű ráfordítás** **2.015 ezer Ft** értékben (BKV által meghatározott rezsi óradíjon), amelyek elvégzésére és finanszírozására a BKV-nak a járművek szállítójával kell szerződéssel rendelkeznie.
* A **BKK tulajdonú járművek** üzemeltetése kapcsán keletkezett **károk helyreállításának személyi jellegű ráfordításai** **1.083 ezer Ft** értékben. Az üzemeltetési megállapodások   
  9. pontja alapján a BKV Zrt. kártérítési felelősséggel tartozik.
* **Egyéb káresemények miatti veszteségek, fizetett kártérítés, kártalanítás, bírság, késedelmi kamat, pótlék és kötbérek 107.818 ezer Ft** értékben, melyek felmerülése elkerülhető lett volna.
* A BKK nem kívánja megfinanszírozni azon eszközök költségét, amelyre már nincs szükség a közszolgáltatás elvégzéséhez a menetrendi időszakban, azaz a **selejtezések és hiányzó eszközök és készletek** értékének kivezetését tartalmazó, kiadással nem járó ráfordításokat **200.808 ezer Ft** értékben.
* A **követelések és készletek értékvesztését** **85.705 ezer Ft** értékben, **céltartalék képzés** **84.209 ezer Ft** értékben, melyek pénzügyi hatással nem jártak a menetrendi időszakban.
* **Közszolgáltatási eszközök térítésmentes átadásának ráfordítása** **485 ezer Ft** értékben.
* Azon eszközök amortizációja 1.227.806 ezer Ft értékben, melyek tervezhetően, vagy ténylegesen más, közszolgáltatási Kompenzációtól elkülönülő források révén, jellemzően külső finanszírozású projekteken keresztül, illetve a BKK által rendelkezésre bocsátott eszközök által kerültek/kerülnek megújításra. Az autóbusz járművek vonatkozásában figyelembe vételre került, hogy az M3 rekonstrukció miatti pótlási feladat kapcsán beszerzett járművekkel a rekonstrukciót követően kiváltható illetve selejtezhető járművek csökkentik a pótlási igényt.

**Kompenzációnövelő tényezőként olyan alábbi bevétel korrekciók kerültek figyelembe vételre, amelyek az előbbiekben indokolt költségként el nem fogadott ráfordításokkal kapcsolatosan keletkeztek:**

* Kapott kártérítések, kártalanítás, késedelemi kamat, pótlék és kötbér 107.112 ezer Ft értékben az elszámolt ráfordítások mértékéig.
* Selejtezett tárgyi eszközök vissznyeremény értéke és selejtezett tárgyi eszközökkel kapcsolatos halasztott bevétel visszavezetése, valamint selejtezett tárgyi eszközök és készletek értékesítéséből befolyt bevételek, értékvesztéssel elszámolt követelésre befolyt összeg 327.758 ezer Ft.
* Értékvesztéssel elszámolt követelésre befolyt bevétel 53.089 ezer Ft összegben.
* Céltartalék felhasználás 14.068 ezer Ft értékben.
* 2018. évben befolyt pótdíjbevételek 23.076 ezer Ft értékben.

A 2018. évre vonatkozóan a kompenzációs díj ésszerű nyereséget nem tartalmazott.

**Előzőek alapján így a 2018. éves közszolgáltatást érintően a BKK Zrt. által megállapított, elismert alulfinanszírozottság mértéke 12.914.448 ezer Ft amely összeg kifizetése a Főváros által biztosított források függvénye. A Főváros a BKV alulfinanszírozottságának részbeni térítését biztosítja. Ez alapján a BKV számított alulfinanszírozottsága 5 052 858 ezer Ft, melyet korrigál a 383.538 ezer Ft Malus összege, így a fizetendő alulfinanszírozottság 4.669.320 ezer Ft. A javaslat a tervezetthez képest 3 817 887 ezer Ft többletkifizetést eredményez a BKV részére.**

**Bonus- Malus**

A BKV Zrt. 2018. évi közszolgáltatás elvárt követelményeknek való megfelelését jelző mutatók Bonus-Malus értékelése és azok Kompenzációt növelő/csökkentő értékei ágazatonként az alábbiak szerint alakultak.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ágazat** | **Menet-  kimaradási index** | **B/M  besorolás** | **Baleseti index** | **B/M  besorolás** | **Kompenzáció (Ft)** | **Menet-  teljestési B/M érték (Ft)** | **Baleseti**  **B/M érték (Ft)** | **Összesen (Ft)** |
| **Autóbusz** | 0,64 % | -0,5 % | 47,21 | -1,0 % | 42 883 255 183 | -214 416 276 | -428 832 552 | -643 248 828 |
| **Trolibusz** | 2,0299 % | -0,5 % | 65,20 | -1,0 % | 4 991 924 116 | -24 959 621 | -49 919 241 | -74 878 862 |
| **Villamos** | 0,60 % | 0,5 % | 13,77 | 0,0 % | 34 469 444 572 | 172 347 223 | 0 | 172 347 223 |
| **Metró** | 0,15 % | 0,5 % | - | - | 32 448 586 444 | 162 242 932 | 0 | 162 242 932 |
|  | | | | | ***Összesen:*** | 95 214 258 | -478 751 793 | -383 537 535 |

A közszolgáltatás ágazatonkénti értékelése alapján társasági szinten a 2018. évi időszakra a BKV Zrt-nek összességében 383.538 millió Ft Malus fizetési kötelezettsége keletkezett.

Megjegyzendő továbbá, hogy a közszolgáltatás minőségének ellenőrzésével összefüggésben a 2018. évi időszakra vonatkozóan 58.145 ezer Ft kötbér került érvényesítésre a BKV Zrt.-vel szemben a BKK Zrt. által, melyből ténylegesen az év során a beszámolókészítésig 21 640 ezer Ft folyt be.

# Közszolgáltatási teljesítmények

A 2018. évi tervezett és megrendelt menetrendi, valamint a tény teljesítményeket ágazati bontásban az alábbi táblázat tartalmazza:

Közszolgáltatási teljesítmények alakulása 2018.

|  |  |  |  |  |  |  |
| --- | --- | --- | --- | --- | --- | --- |
| **Ágazat** | **Éves Melléklet szerinti terv** | **Menetrendi Terv** | **Tény** | **Tény / Éves Melléklet szerinti terv** | **Menetrendi terv / Éves Melléklet szerinti terv** | **Tény / Menetrendi Terv** |
| ezer vonali fhkm | ezer vonali fhkm | ezer vonali fhkm |  |  |  |
| Autóbusz | 7 226 261 | 6 923 165 | 6 908 064 | 95,6% | 95,8% | 99,8% |
| Trolibusz | 511 623 | 482 168 | 468 380 | 91,5% | 94,2% | 97,1% |
| Metró | 3 616 967 | 3 829 246 | 3 823 066 | 105,7% | 105,9% | 99,8% |
| Villamos | 4 451 617 | 4 403 208 | 4 326 277 | 97,2% | 98,9% | 98,3% |
| **Összesen** | **15 806 468** | **15 637 787** | **15 525 787** | **98,2%** | **98,9%** | **99,3%** |
|  | üzemóra | üzemóra | üzemóra |  |  |  |
| Hajó+komp | 22 795 | 21 218 | 20 700 | 90,8% | 93,1% | 97,6% |

* A BKK Zrt. által megrendelt és a szolgáltatók által nyújtott teljesítmények mindösszesen, valamint az autóbusz és villamos ágazat esetében az Éves Mellékletben meghatározott teljesítményszint +/-5%-os tartományán belül alakultak, teljesítve az elvárást.
* Az autóbusz ágazat esetében a tervtől való elmaradás oka a M3 projekt déli szakasz indulásának 2019. évre tolódása, a hosszú hétvégéken elmaradt teljes vonalas M3 pótlások, a villamos vágányzárak tervtől eltérő megvalósulása, valamint a forgalmi és műszaki okú menetkimaradások.
* A metró ágazat esetében a terv feletti teljesítmény oka az M3 déli szakasz vágányzár elmaradásának, valamint a hosszú hétvégéken elmaradt teljes vonalas pótlások hatása, amit kismértékben ellensúlyozott az M2 viszonylat egész évben fennálló havaria menetrendje, valamint a korábbiaknál több, műszaki okú menetkimaradása.
* A trolibusz ágazat esetében a tervtől való elmaradás a 72-es viszonylat fejlesztésének elmaradására és a Városliget projekt miatti átmeneti menetrendi változásokra (75-ös és 79-es viszonylatok teljesítménycsökkenése), valamint a beavatkozást igénylő sajáthibás (műszaki és személyzethiány okú) menetkimaradásra vezethető vissza.
* A hajó ágazat esetében az 5%-ot meghaladó tervtől való elmaradás elsődleges oka, hogy márciustól új, csökkentett üzemidejű menetrendek kerültek bevezetésre.
* A villamos ágazat esetében tervtől eltérő teljesítmény oka a vágányzárak tervezettől eltérő megvalósulása, az M3 projekt déli szakaszhoz kapcsolódó sűrítések és hálózati módosítások elmaradása, a Szabadsághíd lezárása,a műszaki és forgalmi okú menetkimaradások.

# Utasszám, utaskilométer

A BKK Zrt. utaskilométer adatai az alábbiak szerint alakultak a tárgyidőszakban:

Utaskilométer alakulása, 2018.

|  |  |  |
| --- | --- | --- |
| **Ágazat** | **ezer utaskm** | **kihasználtság** |
| Autóbusz | 2 589 148 | 37 % |
| Trolibusz | 162 119 | 34 % |
| Metró | 1 374 226 | 36 % |
| Villamos | 1 188 767 | 27 % |
| **Összesen** | **5 314 260** | **34 %** |

# Nosztalgiaközlekedés

A Feladat-ellátásról és közszolgáltatásról szóló keretmegállapodásban kulturális és turisztikai feladatként a Fővárosi Önkormányzat átruházta a BKK Zrt.-re a nosztalgia járatok működtetését és szervezését is, melynek a társaság a belső szolgáltatóként közreműködő BKV Zrt.-vel a tárgyidőszakban is eleget tett.

A nosztalgia teljesítmények 2018.-ban az alábbiak szerint alakultak.

Nosztalgia teljesítmények alakulása, 2018

|  |  |  |  |  |  |  |
| --- | --- | --- | --- | --- | --- | --- |
| **Ágazat** | **Éves Melléklet szerinti terv** | **Menetrendi Terv** | **Tény** | **Tény / Éves Melléklet szerinti terv** | **Menetrendi terv / Éves Melléklet szerinti terv** | **Tény / Menetrendi Terv** |
| üzemóra | üzemóra | üzemóra |  |  |  |
| Autóbusz | 86,0 | 87,7 | 87,5 | 101,7% | 101,9% | 99,8% |
| Trolibusz | 112,0 | 104,1 | 97,8 | 87,3% | 92,9% | 94,0% |
| Metró | 0,0 | 0,0 | 0,0 | - | - | - |
| Villamos | 387,0 | 417,1 | 464,0 | 119,9% | 107,8% | 111,2% |
| Hajó | 130,0 | 80,0 | 80,0 | 61,5% | 61,5% | 100,0% |
| **Összesen** | **715,0** | **688,9** | **729,3** | **102,0%** | **96,3%** | **105,9%** |

Az éves nosztalgia teljesítmény 2%-kal haladta meg a tervet, aminek elsődleges oka a BKV Zrt. 50. évfordulójához kapcsolódó ünnepségsorozat.

# Operátori szolgáltatási díjak / Kompenzáció értéke

2018. évben a Közszolgáltatások ellátásával kapcsolatban az alábbi szolgáltatási díjak merültek fel a Fővárosi Önkormányzat jóváhagyásával.

Operátori szolgáltatási díjak 2018

|  |  |  |  |
| --- | --- | --- | --- |
|  | **2018. évi terv** | **2018. évi tény** | **Tény / Terv** |
| ezer Ft | ezer Ft | % |
| BKV Kompenzáció | 116 024 197 | 119 842 084 | 103,3% |
| Operátori szolgáltatási díj | 24 381 997 | 23 895 749 | 98,0% |
| **Összesen** | **140 406 194** | **143 737 833** | 102,4% |

Az operátori szolgáltatási díjak 486.248 ezer Ft-tal alakultak kedvezőbben a tervezettnél, aminek elsődleges oka a nem realizált szolgáltatási díj emelés volt. Ezzel szemben hatott a szerződések szerint féléves csúszással megjelenő, tervet meghaladó gázolaj ár, valamint a 100E repülőtéri járat várakozáson felüli utasforgalmának kiszolgálása érdekében történt sűrítése. Utóbbi a tervezettet meghaladó bevételt és azzal arányos költségként megjelenő megállóhasználati díjat is jelent.

A BKV Zrt. a 2018. évi közszolgáltatási tevékenysége vonatkozásában – a jelentős, 15.348.562 ezer Ft veszteséget előre vetítő üzleti tervében szereplő 149.642.359 ezet Ft összegű összes költséggel és ráfordítással szemben – az évet a tervtől 5,64%-kal elmaradó, 16.801.338 ezer Ft kompenzáció nélküli bevétel és 272.950 ezer Ft aktivált saját teljesítmény realizálása, valamint a tervtől 2,03%-kal kisebb, 146.597.165 ezer Ft összes költség és ráfordítás felmerülése mellett látta el. A BKK Zrt. által a malus-sal csökkentetten   
12.530.910 ezer Ft összegben megállapított BKV Zrt. 2018. évi alulkompenzációja a Fővárosi Önkormányzat által nem kerül teljes összegében megtérítésre. Erre tekintettel ugyan a társaság az összességében 127.703.666 ezer Ft számított indokolt költség felmerülése mellett biztosította szolgáltatásait, de ebből 2018. évre vonatkozóan 119 842 084 ezer Ft kerül megtérítésre. Ez az összeg a BKV működési költségeit teljes mértékben fedezi, azonban a halasztott bevétellel nem fedezett értékcsökkenésére csak részben nyújt fedezetet.

# BKK Zrt. tulajdonú járművek karbantartási költsége

A trolibuszok és midibuszok terv szerinti és eseti karbantartását is az Üzemeltetési Szerződés alapján a BKV Zrt. végzi, aminek finanszírozása Kompenzációból történik. A CAF villamosok üzemeltetéséhez kapcsolódó karbantartási és a nem garanciális hiba javítási költségei 6,4%-kal haladták meg a tervet, a baleset károk jelentős mértékű növekedése és az EUR/HUF árfolyam tervezettnél kedvezőtlenebb alakulása következtében. A baleseti károkhoz kapcsolódóan a költségekkel szemben bevétel is jelentkezik a biztosítótól, illetve a BKV Zrt. hibájából bekövetkező eseteknél felülvizsgálatot követően, a felmerült kár érvényesítésre kerülhet a BKV Zrt-vel folytatott éves elszámolás során.

# Agglomerációs közlekedés

Az elővárosi autóbuszos és vasúti szolgáltatás minőségének folyamatos ellenőrzése  
a BKK Zrt. és a VOLÁNBUSZ Zrt, illetve a BKK Zrt. és a MÁV-HÉV Zrt. (BHÉV Zrt.) között kötött technológiai megállapodásoknak megfelelően történt, továbbá havonta megküldésre kerültek a KTI, mint megrendelői megbízott részére történő nem megfelelő teljesítésről szóló jelentések.

Az agglomerációs feladatmegosztás pénzügyi elszámolásának részleteit szabályozó megállapodásoknak megfelelően mind a Volánbusz Zrt. (180 millió Ft/hó), mind a MÁV-HÉV Zrt. (368,3 millió Ft/hó) részére folyósításra kerültek a havi Költségtérítési hozzájárulások.

# Piaci alapú szolgáltatások

A BKK Zrt. a piaci lehetőség kihasználásával, átlátható és következetes árazási stratégiát követve a tárgyidőszakban is törekedett egyéb bevételeinek növelése útján a tulajdonosi hozzájárulás csökkentésére. 2018. évben az alábbi jelentősebb intézkedésekre került sor:

* Meghosszabbításra kerültek a Hop On – Hop Off szolgáltatókkal, az Aquaworld Zrt-vel, a Cser Roland Kft-vel, a Souter Holdings Poland Sp. Z. o. o.-val, a RiverRide Kft-vel, az Elektroconcept Kft-vel a megállóhely használatra vonatkozó szerződések.
* A Vivaldi Travel Kft-vel, a SIA „Norma-A”-val, FlixBus CEE North GmbH társasággal, a Paks II. Zrt-vel és a Mr. Resisen Kft-vel megállóhely-használati szerződések kerültek megkötésre, míg a Student Agency KS társasággal fennálló szerződés felmondásra került, majd december hónapban a feltételek újratárgyalásával új szerződés került előkészítésre. Az Auchan Mo. Kft, az Aquaworld Zrt. és a Symmetry Arena Kft. szerződései felülvizsgálatra kerültek a Partner kérése alapján.
* A bevételt jelentő szerződések esetében érvényesítésre kerültek a szerződésben rögzített KSH fogyasztói árindex bázisú díjmódosítások.
* Megkötésre került a Szabad Tér Színházzal az előadások utáni közösségi közlekedésre vonatkozó szerződés.

A tárgyidőszakban is számos esetben került sor rendkívüli forgalmi terelésekre, illetve eseti, néhány napos megállóhely-használati szerződések megkötésére.

Tömegközlekedési közszolgáltatással kapcsolatos piaci bevételek

|  |  |  |  |
| --- | --- | --- | --- |
| **Piaci bevétel** | **2018. évi terv** | **2018. évi  tény** | **Tény / Terv** |
| **ezer Ft** | **ezer Ft** | **%** |
| Kerületi bevételek | 78 217 | 79 346 | 101,44% |
| Szerződéses menetrend szerinti szolgáltatások bevétele | 364 291 | 363 157 | 99,69% |
| Megállóhely használatból származó bevételek | 7 198 | 120 893 | 1679,42% |
| Közlekedésszervezés egyéb árbevétele | 34 000 | 182 276 | 536,11% |
| Önkormányzattól kapott támogatás | 20 072 | 20 514 | 102,20% |
| **Összesen** | **503 778** | **766 186** | **152,09%** |

A piaci szerződésekkel és a rendkívüli forgalmakkal összefüggő járatterelések költségtérítéséhez kapcsolódóan a tervet meghaladó, mintegy 766.186 ezer Ft bevétel keletkezett, aminek elsődleges oka a rendkívüli forgalmak nagyobb volumene   
(86.469 ezer Ft), valamint a Hop on – Hop off szerződések meghosszabbítása (121.108 ezer Ft) miatt jelentkező nem tervezett bevétel.

# Kötbérek

A BKK Zrt. folyamatosan ellenőrizte a személyszállítási közszolgáltatások minőségét, szerződéses megfelelőségét, aminek eredményeként az alábbi kötbérek kerültek érvényesítésre a szolgáltatók felé.

**Érvényesített operátori kötbérek**

*adatok ezer Ft-ban*

|  |  |
| --- | --- |
| **Partner** | **ezer Ft** |
| BKV Zrt. | 21 640 |
| VT-Arriva Kft. | 40 120 |
| **Összesen** | **61 760** |

A Keretmegállapodás 13.5 pontja alapján a közlekedésszervezői tevékenységéhez kapcsolódóan kötött közszolgáltatási szerződések nem megfelelő teljesítése miatt érvényesített követeléseit a BKK Zrt. elkülönítetten tartja nyilván könyveiben, az ezekből származó bevételeket a BKK Zrt. a Keretmegállapodás 6. pontja szerinti minőségi mutatók javítására, azok teljesülését ösztönző intézkedésekre fordítja.

# Indikátorok értékelése

## Teljes személyszállítási hasznos férőhely-km teljesítmény

Az értékelést a tárgyidőszaki Tényteljesítménynek az Éves Melléklet szerinti tervteljesítményhez történő viszonyításával kell végezni, a teljesítmények az autóbusz, trolibusz, villamos és metró ágazatok esetében férőhely-kilométerben, míg a hajó és a komp esetében üzemórában kerülnek meghatározásra.

A tény teljesítmény maximum 5%-os mértékben térhet el az Éves Melléklet szerinti terv teljesítménytől.

A 2018. évben a tervezett és megrendelt menetrendi, valamint a szolgáltatók által teljesített közszolgáltatási teljesítményeket ágazati bontásban a következő táblázat tartalmazza.

Közszolgáltatási teljesítmények alakulása 2018. év

| **Ágazat** | **Éves Melléklet szerinti terv** | **Menetrendi Terv** | **Tény** | **Tény / Éves Melléklet szerinti terv** | **Menetrendi terv / Éves Melléklet szerinti terv** | **Tény / Menetrendi Terv** |
| --- | --- | --- | --- | --- | --- | --- |
| ezer vonali fhkm | ezer vonali fhkm | ezer vonali fhkm |  |  |  |
| Autóbusz | 7 226 261 | 6 923 165 | 6 908 064 | 95,6% | 95,8% | 99,8% |
| Trolibusz | 511 623 | 482 168 | 468 380 | 91,5% | 94,2% | 97,1% |
| Metró | 3 616 967 | 3 829 246 | 3 823 066 | 105,7% | 105,9% | 99,8% |
| Villamos | 4 451 617 | 4 403 208 | 4 326 277 | 97,2% | 98,9% | 98,3% |
| **Összesen** | **15 806 468** | **15 637 787** | **15 525 787** | **98,2%** | **98,9%** | **99,3%** |
|  | üzemóra | üzemóra | üzemóra |  |  |  |
| Hajó+komp | 22 795 | 21 218 | 20 700 | 90,8% | 93,1% | 97,6% |

* A BKK Zrt. által megrendelt és a szolgáltatók által nyújtott teljesítmények mindösszesen, valamint az autóbusz és a villamos ágazat esetében alakultak az Éves Mellékletben meghatározott teljesítményszint +/-5%-os tartományán belül, teljesítve az elvárást.
* A metró ágazat esetében a terv feletti teljesítmény oka az M3 déli szakasz vágányzár elmaradásának, valamint a hosszú hétvégéken elmaradt teljes vonalas pótlások hatása, amit kimértékben ellensúlyozott az M2 viszonylat egész évben fennálló havaria menetrendje, valamint a korábbiaknál több, műszaki okú menetkimaradása.
* A trolibusz ágazat esetében a tervtől való elmaradás a 72-es viszonylat fejlesztésének elmaradására és a Városliget projekt miatti átmeneti menetrendi változásokra (75-ös és 79-es viszonylatok teljesítménycsökkenése), valamint a beavatkozást igénylő mértékű sajáthibás (műszaki és személyzethiány okú) menetkimaradásra vezethető vissza.
* A hajó ágazat esetében az 5%-ot meghaladó tervtől való elmaradás elsődleges oka, hogy márciustól új, csökkentett üzemidejű menetrendek kerültek bevezetésre.

A teljesítmények részletes elemzését az Éves Elszámolás 5. fejezete tartalmazza.

## A teljes személyszállítási férőhely-kilométeren belül a kötöttpályás közlekedés minimális aránya

Az indikátor értékelése menetrendi évente, a tényteljesítmények (fhkm) kötöttpályás közlekedési arányszámának és az Éves Melléklet szerinti tervteljesítmények (fhkm) kötöttpályás közlekedési arányszámának összevetésével történik.

Kötöttpályás ágazatok teljesítményének aránya 2018. év

|  |  |  |
| --- | --- | --- |
|  | **Célérték** | **Tény** |
| % | % |
| Kötöttpályás arány | 54,0% | 55,5% |

A kötöttpályás ágazatok teljesítményének aránya meghaladta a célértéket, ezzel teljesítve a szerződéses elvárást.

## Közösségi közlekedés járművei által okozott maximális környezetszennyezés, kibocsátott káros anyagok mennyiségéből képzett mutatószám

A Közszolgáltatás során az azt ellátó autóbuszok által kibocsátott károsanyagok mennyisége tonna/1 millió kkm mértékegységben. A vizsgált kibocsátások: CO2, CO, NMHC, NOX, PM.

A kibocsátási értékek meghatározása a járművek (autóbuszok) fogyasztása, az európai emissziós norma előírások, valamint a leadott járműtípus teljesítmények alapján, rögzített módszertan szerint történik.

Károsnyag kibocsátás fajlagos értékei (BKK összesen), 2018. év

|  |  |  |  |
| --- | --- | --- | --- |
| **Károsanyag** | **Éves Megállapodás szerinti Terv fajlagos kibocsátás** | **Tény fajlagos kibocsátás** | **Tény / Éves Megállapodás szerinti Terv** |
| **(t/millió km)** | **(t/millió km)** |  |
| szén-dioxid (CO2) | 788,9 | 773,5 | 98,0% |
| szén-monoxid (CO) | 7,2 | 6,0 | 83,8% |
| nem-metán szénhidrogének (NMHC) | 1,7 | 1,3 | 76,5% |
| nitrogén-oxidok (NOX) | 11,7 | 8,6 | 73,8% |
| szilárd részecske (pm) | 0,36 | 0,22 | 60,8% |

Károsanyag kibocsátás fajlagos értékei (BKK autóbusz), 2018. év

|  |  |  |  |
| --- | --- | --- | --- |
| **Károsanyag** | **Éves Megállapodás szerinti Terv fajlagos kibocsátás** | **Tény fajlagos kibocsátás** | **Tény / Éves Megállapodás szerinti Terv** |
| **(t/millió km)** | **(t/millió km)** |  |
| szén-dioxid (CO2) | 1333,6 | 1326,0 | 99,4% |
| szén-monoxid (CO) | 12,2 | 10,3 | 84,8% |
| nem-metán szénhidrogének (NMHC) | 2,9 | 2,23 | 76,8% |
| nitrogén-oxidok (NOX) | 19,7 | 14,8 | 75,2% |
| szilárd részecske (pm) | 0,61 | 0,38 | 61,6% |

A fajlagos tény kibocsátási értékek mind összágazati szinten, mind csak az autóbusz ágazatot nézve az elvárásoknak megfelelően alakultak.

## A közösségi közlekedési baleseti és biztonsági statisztikai adataiból képzett értékek

Az operátorok járműveivel, a megrendelt Közszolgáltatás ellátása során (a garázs és átszerelő meneteket is magába foglalóan) bekövetkezett balesetek súlyozott, ágazatonkénti fajlagos értéke [db / 1 millió vonatkm] – 1 millió km futásteljesítményre vetített mutatószám.

Az indikátor tartalmának meghatározásához a következő „baleseti kategóriák” eltérő súlyozással kerültek figyelembe vételre:

* idegen hibás baleset (súlyérték: 0,2),
* sajáthibás anyagi káros baleset (súlyérték: 3), (A.K.),
* sajáthibás személyi sérüléses baleset (súlyérték: 5), (SZ.S.),
* sajáthibás halálos kimenetelű baleset (súlyérték: 10), (H).

Baleseti index alakulása, 2018. év

|  |  |  |  |  |  |  |
| --- | --- | --- | --- | --- | --- | --- |
| **Tény idegenhibás baleset összesen (db)** | **Tény sajáthibás baleset (db)** | | | | **Baleseti index célérték** | **Baleseti index tény** |
| **A.K.** | **SZ.S.** | **H.** | **Ö.** |  |  |
| **2448** | 1105 | 81 | 0 | **1186** | 29,7 | 36,9 |

A mutató ezúttal is a BKV Zrt. baleseti indexének beavatkozást igénylő romlásai miatt alakult kedvezőtlenebbül az Éves Melléklet szerinti szintnél. Jelentős szerepet játszik a mutató alakulásában:

* a Főváros területén mozgó össz-járműállomány (az egyéni közlekedőket is beleértve) jelentős mértékű növekedése – ezzel járóan az utak és csomópontok kapacitásának felső határérték közeli, vagy azt meghaladó terhelése,
* a jelentős számban felvett új és gyakorlatlan járművezetők száma,
* valamint a folyamatos forgalmi konfliktus helyzettel terhelt jelentős forgalmú kötöttpályás viszonylatok vágányzára esetén jelentkező pótlási feladatok.

## Az akadálymentesen hozzáférhető szolgáltatások arányát mutató index

Az akadálymentes szolgáltatás térbeli, illetve időbeli lefedettségéből képzett mutatószám.  
Az indikátor százalékban kifejezve a teljesült (statisztikai férőhelykilométer) alacsonypadlós szolgáltatás arányát mutatja meg az összes szolgáltatáshoz képest.

Akadálymentes szolgáltatás aránya, 2018. év

|  |  |  |  |  |
| --- | --- | --- | --- | --- |
| **Ágazat** | **Tény összesen** | **Tény akadálymentes** | **Akadálymentes / összes cél** | **Akadálymentes / összes tény** |
| ezer vonali fhkm | ezer vonali fhkm |  |  |
| Autóbusz | 6 908 064 | 6 565 394 | 87,0% | 95,0% |
| Trolibusz | 468 380 | 299 891 | 62,0% | 64,0% |
| Metró | 3 823 066 | 783 279 | 22,0% | 20,5% |
| Villamos | 4 326 277 | 1 694 163 | 39,0% | 39,2% |
| **Ágazat** | **Tény összesen** | **Tény akadálymentes** |  | **Akadálymentes/összes** |
| üzemóra | üzemóra |  | % |
| Hajó+komp | 20 700 | 0 | 0,0% | 0,0% |

A mutató a metró ágazat kivételével minden ágazat esetében teljesült, a metró ágazat elmaradása az M3 projekt déli szakaszához kapcsolódó vágányzár elmaradásából, valamint az egészvonalas hétvégi M3 vágányzárak tervtől elmaradó mértékéből ered, hiszen az M3 jelenleg nem akadálymentes vonal. Figyelembe véve az M3 felújítás déli szakaszának tervezettől eltérő 2018. évben elmaradó indulásának hatását a mutató minden ágazatnál az elvártnál kedvezőbben alakult.

## Egyéb mutatók

A Keretmegállapodásban szereplő további mutatók, mint

**Utaselégedettség**

Az indikátor célja a közösségi közlekedés 8, attitűdöt befolyásoló minőségértékelési szempontjának megismerése (ár, gyorsaság, elérhetőség, biztonság, megbízhatóság, komfort, tájékoztatás, szolgáltatói magatartás).

Az indikátor értékelése menetrendi évre történik, s egy független piackutató általi közvélemény-kutatáson alapul. A Budapestre és a 30 km-es (közigazgatási határtól mért) agglomerációjára lakhely szerint reprezentatív mérés mindig november második, harmadik hetében, kerül elvégzésre.

Az index számítása a következők szerint történik:

* Az egyéni utaselégedettség az egyes szempontokra adott elégedettségi értékek átlagából adódik, figyelembe véve a szempont rangsorbeli helyét (fontosságát), valamint az 5-ös skálán kapott válaszok top2/bottom2/átlag értékét.
* Utaselégedettségi index = súlyozott top2 érték (%) – súlyozott bot2 érték (%) a teljes mintára.

Az indikátor 2018. éves célértéke 74,7 % volt.

Az Utaselégedettségi Index 1,6 százalékponttal javult az előző évhez képest. A 2018-as indexérték így 89,2%, mely azt mutatja, hogy ez évben ennyivel több BKK-val elégedett utas volt, mint elégedetlen. A változás összességében annak köszönhető, hogy bár emelkedett az elégedetlenek száma, jobban növekedett azok aránya, akik teljes mértékben elégedetten nyilatkoztak a BKK szolgáltatásairól. A 2018-as arány ismét kiemelkedően jónak számít, mivel az értéket egy -100-tól +100-ig terjedő skálán kell értelmezni.

Az Utaselégedettségi Indexet befolyásoló szempontok többsége pozitív irányba mozdult.

* Az egyetlen negatív változás a tájékoztatáshoz köthető (-0,7 %-pont), amely azonban nem szignifikáns eltérés.
* A legnagyobb mértékű javulás ismét az árral és az elérhetőséggel kapcsolatban tapasztalható (+4,7, illetve 4,1 százalékpont).
* Az ár továbbra is a leggyengébb mutató, 77,8%-os értékkel.

A BKK Utaselégedettségi Index értékének emelkedése szinte minden szocio-demográfiai csoportban megfigyelhető. Fontos kiemelni, hogy a különböző csoportok között mutatkozó kisebb különbségeket (pl. tanulók, rosszabb szubjektív anyagi helyzetűek alacsonyabb elégedettsége) az alacsony elemszám miatt nem feltétlenül kell figyelembe venni.

**A közösségi közlekedési szolgáltatást jogosulatlanul igénybe vevők statisztikai aránya**

A közösségi közlekedést jogosulatlanul igénybe vevők arányát bemutató index egy helyszíni ellenőrzésen alapuló módszertan szerint végzett mintavételes mérés adatai alapján, menetrendi évente kerül értékelésre.

Jogosulatlan igénybe vevők statisztikai aránya 2018.

|  |  |  |
| --- | --- | --- |
| **Ágazat** | **Célérték** | **Tényérték** |
| autóbusz | 12,5 % | 12,5 % |
| villamos | 13 % | 13 % |
| trolibusz | 12 % | 12 % |
| metró | 5 % | 5 % |
| hajó | 5,6 % | 5,6 % |

A fokozatosan bevezetésre kerülő, az ellenőrzést támogató szoftvernek is köszönhetően teljesültek az Éves Megállapodásban rögzített elvárások, ami megmutatkozik a menetdíjbevételek kedvező alakulásában is.

**Főváros területén a közösségi közlekedésnek a motorizált közlekedési módokon belül, illetve az összes közlekedési módon belül mért részaránya**

A modal split számítása a lakosság által a meghatározott egy-egy nap során történt összes utazásnak az egyes utazási módokkal megtett kilométer távolságok szerint súlyozott arányszámai szerint történik.

A számított modal split fő értékei:

1. **teljes modal split**: az összes megtett közösségi közlekedési utazás (km) / összes megtett utazás (km),
2. **motorizált modal split**: az összes megtett közösségi közlekedési utazás (km) / összes megtett utazás motorizált járművekkel (km),
3. **teljes BKK modal split**: az összes megtett BKK közösségi közlekedési utazás (km) / összes megtett utazás (km),
4. **motorizált BKK modal split**: az összes megtett BKK közösségi közlekedési utazás (km) / összes megtett utazás motorizált járművekkel (km).

A kutatás CAPI módszerrel történő, in-home, kérdezőbiztos általi – háztartási mintán alapuló – lekérdezés volt.

Célcsoport:

* Egy előre meghatározott hétköznapon (2018. május 30. szerda) közlekedők Budapesten és/vagy 30 kilométeres (közigazgatási határtól mért) agglomerációjában. A lekérdezés időpontja 2018. május 31 - június 2.
* Egy előre meghatározott hétvégi napon (2018. május 26. szombat) közlekedők Budapesten és/vagy 30 kilométeres (közigazgatási határtól mért) agglomerációjában. A lekérdezés időpontja 2018. május 27-29. A hétvégi mérési időpont utáni terepmunka ideje az időjárási körülményekre való tekintettel egy nappal hosszabbra nyúlt, mely azonban nem befolyásolja az eredmények megbízhatóságát.

Mintanagyság:

* 1000 fős lakhely, nem, kor szerint reprezentatív budapesti és agglomerációs (Budapest közigazgatási határától mért +30 km-es körzet) minta, azaz 1000 fő, akik 2018. május 30-án közlekedtek.
* 1000 fős lakhely, nem, kor szerint reprezentatív budapesti és agglomerációs (Budapest közigazgatási határától mért +30 km-es körzet) minta, azaz 1000 fő, akik 2018. május 26-án közlekedtek.

Az adatok jelenlegi nagy érzékenységére való tekintettel módszertani változtatás indokolt az adatok megbízhatóságának és a becslés pontosságának növelése érdekében. Ennek értelmében a jövőben nagyobb mintaelemszámmal fog készülni a felmérés. A 2018-as adatok értékelésekor figyelembe kell venni a kis mintanagyság okozta torzításokat.

Modal split alakulása, 2018

|  |  |  |  |
| --- | --- | --- | --- |
|  | **Célérték** | **Tény (2018)** | **Eltérés ((Tény-Terv)/Terv)** |
| Teljes BKK modal split (heti átlagos érték) | 37,5 % | 24,1% | -35,7% |
| Motorizált BKK modal split (heti átlagos érték) | 40,3 % | 26,1 % | -35,2 % |

**Motorizált BKK Modal Split:** A tervezettől jelentős elmaradást mutató eredmények értékelése során figyelembe kell venni a jelentős béremelkedés, valamint a munkaerőpiaci változások utazási szokásokra gyakorolt hatását, illetve az M3-as metró pótlás okozta kellemetlenségeket, melyek az egyéni motorizált közlekedés súlyát erősítették.

**BKK Motorizált Modal Split – hétköznap és hétvége alakulása:**

* A korábbi évek tendenciájához hasonlóan a hétvégi motorizált BKK modal split értékek alacsonyabbak a hétköznapi értéknél. Hétvégén hangsúlyosabbak a családi, közösségi, illetve a kereskedelmi indíttatású utak.
* A motorizált BKK modal split értéke a díjtermékek tekintetében hétvégén a jeggyel utazók, míg hétköznap a bérlettel közlekedők körében magasabb.
* A nyugdíjas korosztály esetében a modal split érték magasabb hétköznap, mint hétvégén.

MOL Bubi Kerékpáros Közösségi Közlekedési rendszer

1. **Általános áttekintés**

A rendszer 2014. szeptember 8-a óta éles üzemben áll rendelkezésére az ügyfelek részére. A legutóbbi bővítésnek köszönhetően (WestEnd nevű gyűjtőállomás a VI. kerület, Váci út 3. szám alatt) a beszámoló készítésekor már 127 gyűjtőállomást és 1.546 kerékpárt lehet igénybe venni.


A Közbringa Kft. üzemelteti az informatikai háttérrendszereket, az újraelosztó és karbantartó rendszert, továbbá a gyűjtőállomásokat és a kerékpárokat egyaránt (rendszeres karbantartások, hibaelhárítások, tisztítás, áthelyezés).

1. **Bubi Üzemi eredmények 2018. évben**

* Regisztrált bérlések száma: 474.826 db,
* Bérlések átlagos száma naponta: 1.295 db.

2018. évben – 2017. év azonos időszakához viszonyítva – az alábbi ábrán bemutatottak szerint alakultak a bérlés számok:

**Bérlésszámok összehasonlítása 2017. és 2018. évben**



A 2018. évi szezonnyitás kezdetét is befolyásolta az időjárás, a kellemesebb időjárású január megnövekedett bérlésszámot okozott. A 2018-as évben néhány hónapot leszámítva egy csökkenő tendencia mutatkozott a bérlése számában.

2018. évben beérkezett panaszok száma:

|  |  |  |  |
| --- | --- | --- | --- |
| **Beérkezett panaszok** | **Proaktívan kezelendő\*** | **Bejelentés\*\*** | **Összesen** |
| Január | 32 | 119 | 151 |
| Február | 10 | 58 | 68 |
| Március | 29 | 121 | 150 |
| Április | 116 | 380 | 496 |
| Május | 233 | 666 | 899 |
| Június | 313 | 563 | 876 |
| Július | 159 | 449 | 608 |
| Augusztus | 194 | 509 | 703 |
| Szeptember | 168 | 476 | 644 |
| Október | 136 | 444 | 580 |
| November | 64 | 212 | 276 |
| December | 8 | 64 | 72 |

*\* Hibabejelentő rendszerbe (BIKA) hibajegy formájában érkező bejelentés, melyet az üzemeltető Közbringa Kft. valós hibaként elismer.*

*\*\* Ügyfélszolgálati úton tett bejelentés*

A beérkező panaszokat folyamatosan az ügyfélszolgálati rendnek megfelelően kezeli a BKÜ.

**2018. évi Bubi bevételek megoszlása:**

*adatok ezer Ft-ban*

|  |  |
| --- | --- |
| **Bevétel típusa** | **2018** |
| Bérletbevételek | 31 624 |
| Jegybevételek | 11 344 |
| Túlhasználat miatti bevételek | 24 455 |
| **Összesen** | **67 424** |

1. számú melléklet

Tájékoztató a feladat-ellátásról és közszolgáltatásról szóló keretmegállapodás szerinti stratégiai közútkezelési és taxiállomás használatának ellenőrzésével kapcsolatos és taxi szolgáltatás és szolgáltatást közvetítő szolgálat ellenőrzési feladatok és az Önkormányzat részére ellátott projektmenedzsment közszolgáltatás 2018. évi teljesítéséről

# Stratégiai Közútkezelői Feladatok

A Fővárosi Közgyűlés döntött a közútkezelői és közlekedéshez kapcsolódó közszolgáltatási feladatmegosztás átszervezéséről, mely alapján a BKK, mint Stratégiai Központ felelős a Budapest Fővárosi Önkormányzat és a BKK közötti Feladat-ellátásról és Közszolgáltatásról szóló Keretmegállapodás 15. 1 pontjában meghatározott stratégiai közútkezelői feladatok ellátásáért.

* 1. **Általános stratégiai közútkezelői feladatok**
     1. **Fővárosi közutak útkategóriákba és útosztályokba sorolása** (útkategóriákba sorolt egyes közutak közútkezelési szolgáltatási osztály besorolásának meghatározása)**;**

1. ***javaslat készítése a képviselő-testület részére a helyi közutak országos közúttá, vagy magánúttá nyilvánítására vonatkozó eljárásban;***

A 2018. évben nem fogalmazódott meg fővárosi közút átsorolására vonatkozó igény.

1. ***általános nyilvántartások vezetése;***

A nyilvántartások vezetésével kapcsolatban még egyeztetés folyik a BKK és a Budapest Közút között.

1. ***tömegközlekedési útvonalak és megállóhelyek tömegközlekedési szempontból történő kijelölése és módosítása, valamint a tömegközlekedési hálózat módosításának ügyintézése.***

Buszsáv-használat

A Nagyenyed utca felől a Széll Kálmán térre közlekedő autóbuszok a Krisztina körút Városmajor utca és Attila út közötti szakaszán a villamospályán létesített buszsáv használatával kerülhetik ki a forgalmi torlódásokat, melyre a torlódásérzékelő detektorok által vezérelt fehér „X” jelzés esetén van lehetőség. A vágányzónán létesített buszsáv használatának szabályozása felülvizsgálatra és 2018. március 1-jétől pontosításra került az egyértelmű szabályozás érdekében.

Megállóhelyi változások

2018. január 1-jei bevezetéssel:

* A 73-as és 76-os trolibuszok vonalán Keleti pályaudvar M végállomás felé az Izabella utca / Király utca megállóhely [F01040] jellege egyesről kettősre módosult.
* A 120-as autóbusz vonalán az Árpád híd M végállomás felé a Pap Károly utca megállóhely [F02575] jellege kettősről egyesre módosult.
* A 198-as és 998-as autóbuszok vonalán a Dél-pesti autóbuszgarázs, illetve Cinkotai autóbuszgarázs irányú Almásháza utca megállóhely [F03579] – gyalogos átkelőhely létesítésével összefüggésben – 18 méterrel hátrább került. A megálló továbbra is egyes jelleggel üzemel.
* A 182-es, 183-as, 282E, 900-as autóbuszok vonalán a Kőbánya-Kispest M, Szarvas csárda tér, illetve Dél-pesti autóbuszgarázs irányú Gilice tér megállóhely [F03637] – gyalogos átkelőhely létesítésével összefüggésben – 20 méterrel előrébb került. A megálló továbbra is egyes jelleggel üzemel.
* A 99-es, 123-as, 123A, 923-as autóbuszok vonalán a Blaha Lujza tér M, Határ út M, illetve Békásmegyer H irányú Zobor utca megállóhely [F04170] – gyalogos átkelőhely létesítésével összefüggésben – 26 méterrel hátrább került. A megálló továbbra is egyes jelleggel üzemel.

2018. március 1-jei bevezetéssel:

* Az Irinyi József utcában a 153-as, 154B, 212-es és 918-as autóbuszok Pest irányú Budafoki út / Szerémi sor megállóhelyének [F01988] jellege egyesről kettősre módosult.
* A Fogarasi úton a 80-as, 80A, 130-as, 908-as, 931-es, 956-os és 990-es viszonylatok városhatár irányú Várna utca megállóhelyének [F01738] jellege kettősről egyesre módosult.
* Az Újlak utcában a 67-es, 198-as viszonylatok Aranylúd utca, illetve Dél-pesti autóbuszgarázs irányú Füstifecske utca megállóhelyének [009492] jellege kettősről egyesre módosult.

2018. június 18-i bevezetéssel:

* Középszigetes gyalogátkelőhely építése miatt az Istenhegyi úton a 21-es és 21A autóbuszok Normafa irányú Galántai utca [009698] elnevezésű megállóhelye 27 méterrel hátrább került. A megállóhely jellege változatlanul egyes.

2018. július 1-jei bevezetéssel:

* Kerepesi úton lévő (Fehér úti kereszteződés előtti) Örs vezér tere M+H elnevezésű megálló jellege [F01751] egyesről kettősre módosult.
* Kerepesi úton lévő (Fehér úti kereszteződést követően a városhatár felé az Árkád előtt) elsőnek érintett megállóhely megszűnt, a másodiknak érintett, a 908-as, 931-es autóbuszok, valamint a Volánbusz járművei által használt Örs vezér tere M+H elnevezésű megálló [008942] 5 méterrel hátrább került, emellett egyesről kettős jellegűre módosult.

2018. július 16-i bevezetéssel:

* A 70-es és 78-as trolibuszok Kossuth Lajos tér M irányú Lövölde tér megállója [F01045] egyesről kettős jellegűre módosult.

2018. augusztus 1-jei bevezetéssel:

* A Máriaremetei úton a 257-es autóbusz Turul utca (kishíd) elnevezésű megállóhelye [F00371] 37 méterrel előrébb került.

2018. október 1-jei bevezetéssel:

* A IX. kerület Könyves Kálmán körúton a megépült Telekom Székház miatt a 901-es, 918-as autóbuszok Közvágóhíd irányú Albert Flórián út megállóhelye [F01500] 160 méterrel előrébb, a 281-es autóbuszok megállóhelyére [083468] lett helyezve.
* A XV. kerületben a Páskomliget utcában forgalomtechnikai módosítás miatt a 96-os, 196-os, 196A, 296-os, 296A, 973-as, 996-os, 996A viszonylatok Nyírpalota út irányú Sárfű utca megállóhelye [F03194] 7 méterrel előrébb került.
* Az M2 pótlóbusz vonalán az eddig ideiglenesen használt Kossuth Lajos tér (Szemere utca) és Kossuth Lajos tér (Honvéd utca) megállók [072858 és 095952] véglegesítésre kerültek.

2018. október 3-i bevezetéssel:

* A 250-es és 250B autóbuszok vonalán Kelenföld vasútállomás M felé Jogar utca elnevezéssel új megállóhely [096830] létesült. Az új, egyes jellegű megállóhely a Tegzes utcában az Alkotmány utcai kereszteződést követően   
  40 méterrel került kijelölésre.

2018. november 1-jei bevezetéssel:

* A 123A autóbuszok Szentlőrinci úti lakótelep végállomási megállóhelye [F04576] kettős jellegűre módosult.
* A 19-es, 41-es, 47-es, 48-as, 49-es, 56, 56A villamosok Móricz Zsigmond körtér irányú Szent Gellért tér M megállója kettős jellegűre módosult. (A megállóhely ICS-ICS és ICS-ikerT5 típusok egyidejű utascseréje esetén minősül kettős jellegű megállóhelynek. IkerT5-ikerT5, illetve CAF5 és bármely más alaptípus egyidejű utascseréje a peron hosszúsága miatt nem engedélyezett.)
  + 1. **Javaslattétel a fővárosi közúthálózattal kapcsolatos fejlesztési irányokra**
       1. ***Fővárosi Közlekedésfejlesztési Stratégia (Budapesti Mobilitási - terv) kidolgozása, folyamatos fejlesztése;***

Budapest első SUMP módszertan szerint készülő közlekedésfejlesztési terve a Budapesti Mobilitási-terv, amelynek I. kötetét (Célrendszer és Intézkedések) a Fővárosi Közgyűlés 2015. július 23-i ülésén elfogadta, és felkérte a BKK Zrt.-t a megkezdett stratégiai tervezési folyamat folytatására, illetve a 2030-ig megvalósítani tervezett projekteket tartalmazó „Közlekedésfejlesztési Beruházási Program” (BMT II. kötet) összeállítására.

A készülő SUMP módszertanú stratégiai tervezési folyamat szakmai figyelemmel kísérésére, észrevételek és javaslatok megfogalmazására a BKK vezérigazgatója összehívta a fővárosi, régiós és állami érintettekből álló Balázs Mór Bizottságot (BMB), amely 2018. március 8-án formális megalakulással megkezdte munkáját.

A BMT-vel kapcsolatos feladatokon túl a BKK célja a BMB létrehozásával egy olyan partnerségi együttműködés megteremtése is, amely a Budapesti Mobilitási-terv elfogadása után is rendszeresen (legalább félévente) összehívott találkozókon teremt lehetőséget a Budapesten és a térségben tervezett, továbbá a megvalósuló közlekedésfejlesztési projektekről való szakmai egyeztetésre.

A BMT I. és II. kötetének Főváros Közgyűlés általi elfogadása, feltétele a jövőbeli budapesti közlekedésfejlesztési beruházások, illetve megvalósítási szakaszban lévő projektek uniós finanszírozásának. A 2016 áprilisában benyújtott IKOP pályázat támogatást nyert. A tervezés az IKOP – 3.1.0-15.2016.00007 támogatási szerződés alapján az előkészítési tervezési feladatok között készül.

A tervezési feladat címe: **„A Budapesti Mobilitási-terv, II. kötet Közlekedésfejlesztési Beruházási Program és alátámasztó anyagainak elkészítése az IKOP-3.1.0-15. azonosító számú, „1-es villamos meghosszabbítása az Etele térig” projekt keretében”.**

2018. március 8-án a tervezési folyamat szakmai figyelemmel kísérésére, észrevételek és javaslatok megfogalmazására – a tulajdonossal történt többkörös egyeztetések után – a BKK vezérigazgatója összehívta a fővárosi, régiós és állami érintettekből álló Balázs Mór Bizottságot (BMB), amely formális megalakulással megkezdte munkáját. 2018. március 19-én került sor a BMB 2. ülésére, ahol ismertetésre kerültek a szakmai rendezvény után beérkező (első körös) írásos vélemények, az ezekre javasolt tervezői válaszok és a projektértékelés további lépései. A BMB 2018. április 12-én tartott 3. ülésén fogadta el a tervezési dokumentumokhoz fűzött észrevételekre adott tervezői válaszokat és a tervező konzorcium által javasolt ütemezést a felmerült tervezési feladatokra.

2018. július 26-án a Budapesti Mobilitási-terv alábbi munkarészeit szállította a vállalkozó:

* BMT Célrendszer és Intézkedések aktualizált változata – a 2015-ben elfogadott anyag felülvizsgálata
* BMT Közlekedésfejlesztési és Beruházási Program egyeztetési anyag – a BKK és Balázs Mór Bizottság tagjainak döntései, észrevételei alapján
* Intézményi elemzés – a stratégiai terv megvalósulását segítő intézményi háttér elemzése és ez alapján javaslatok megfogalmazása az intézményrendszerrel kapcsolatos beavatkozásokra
* Projektadatlapok – a beruházási program tervezése során értékelt projektek adatlapjai
* BMT Monitoring és értékelési kézikönyv – javaslat a megvalósuló intézkedések, projektek hatásainak mérésére, amely alapján majd a célokat és intézkedéseket felül lehet vizsgálni
* BMT Stratégiai Környezeti Vizsgálat – jogszabályi előírás alapján készült a beruházási program által javasolt projektcsomagra

2018. szeptember 27-én került sor a Balázs Mór Bizottság 4. ülésére, amelyen a BMB javasolta a terv városvezetés elé terjesztését a beérkezett észrevételek átvezetése után.

2018. október 18-án a Budapesti Mobilitási-terv Közlekedésfejlesztési és Beruházási Programja bemutatásra került Dr. Szeneczey Balázs Városfejlesztési Főpolgármester-helyettes úrnak, a tervanyag a Kabinet szakértői kéréseinek megfelelően kiegészítésre került, valamint további projektadatok pontosításával kapcsolatos egyeztetések folytatódtak a Miniszterelnökség és a NIF Zrt. munkatársaival.

2018. november 10-én megjelentek a 1563/2018. (XI.10.), 1564/2018. (XI.10.) 1565/2018. (XI.10.) sz. Kormányhatározatok (amelyek budapesti közlekedésfejlesztési projektekről döntenek), ezt követően a BMT dokumentáció felülvizsgálata és aktualizálása megtörtént (az egyes projektek címei, a vonatkozó kormányhatározatra hivatkozások és az adatlapok pontosításra, frissítésre kerültek).

2018. november 15-én a BKK kézhez vette Fürjes Balázs Dr. Dabóczi Kálmánhoz írott levelét, amelyben a Miniszterelnökség részéről tájékoztatja vezérigazgató urat, hogy a Budapesti Mobilitási Bizottság munkájában továbbra is rész kívánnak venni, és megerősítette Iványi Bálint várostervezési és stratégiai igazgató delegálását a BMT-be, valamint az ő akadályoztatása esetén Somodi László közlekedésfejlesztési igazgatót jelölte meg a bizottsági egyeztetések folytatására. Fürjes Balázs levelében kifejtette, hogy a Budapesti Mobilitási-terv olyan fontos közlekedésfejlesztési program, melyet a Fővárosi Közgyűlés döntése előtt a megalakuló Fővárosi Közfejlesztések Tanácsának tárgyalnia szükséges.

2018. november 17-én a Budapesti Mobilitási-terv intézményi egyeztetéseinek végső fázisában Magyarország Kormánya Budapest Főváros Önkormányzatával együttműködésben létrehozta a Fővárosi Közfejlesztések Tanácsát (FKT), amelynek kiemelt szerepe van a fővárosi településfejlesztési tervek véleményezésében, így az államtitkári állásfoglalásnak megfelelően a Budapesti Mobilitási-tervet az újonnan megalakult testületnek is tárgyalnia kell a Fővárosi Közgyűlés elé történő benyújtást megelőzően.

2018. december 11-én a BKK megkezdte a tárgyalásokat a KKBK képviselőivel, amely során a BKK bemutatta az elkészült dokumentumokat. 2018. év végére a tervezési munka eredményeként egy, a hazai és európai uniós SUMP útmutatóból levezetett, komplex, társadalmi, gazdasági és környezeti hatásokat egyaránt figyelembe vevő értékelési és programozási (programalkotási) módszertan, illetve stratégiai környezeti vizsgálat (SKV) segítségével a 2018-2030. közötti időszakra beruházási program javaslat került kialakításra. Az elkészült BMT Közlekedésfejlesztési és Beruházási Program illeszkedik az elfogadott kapcsolódó ágazati és területi stratégiákhoz, valamint figyelembe veszi az ismert rendelkezésre álló finanszírozási forrásokat.

A fővárosi SUMP elfogadására a Fővárosi Önkormányzat korábban 2018. december 31-es határidőt vállalt az európai uniós fejlesztési forrásokat biztosító intézményrendszer, és az Európai Támogatásokat Auditáló Főigazgatóság (EUTAF) felé, mely határidő az említett intézményi változások miatti döntéshozatali eljárás időigényessége miatt már nem volt tartható. A BKK vezérigazgatója ezt decemberben jelezte Dr Szeneczey Balázs főpolgármester-helyettes úrnak, aki levélben értesíttette az EUTAF és az ITM vezetését és kérte a BMT Fővárosi Közgyűlés általi elfogadási határidejének 2019. május 31-re történő módosítását.

A Balázs Mór Bizottság tagjait a BMB moderátora Dr. Tóth János 2018. december 21-én értesítette a 2018. szeptember 27-i 4. BMB ülés óta eltelt időszak egyeztetéseiről és a javítások átvezetéséről.

2018. december 31-én a feladatra megkötött vállalkozási szerződés lejárt, a Vállalkozó 2018. december 21-én jelezte, hogy az előzetesen tervezettől eltérően nem kívánja meghosszabbítani a vállalkozási szerződést. A BKK ennek megfelelően 2019. januárban megkezdte az elszámolást és a vállalkozási szerződést lezáró tárgyalásokat.

* + - 1. ***Közúti Közlekedés ágazati koncepció kidolgozása;***

2017. évben megkezdődött a Fővárosi elektromobilitási koncepció előkészítése, mely 2018. évben tovább folytatódott a kerületi önkormányzatokkal és szakmai szervezetekkel folytatott egyeztetésekkel, továbbá a kivitelezési munkafolyamatok is folyamatosan zajlanak.

* + - 1. ***Intermodális közlekedési kapcsolatok kidolgozása;***

Az IKOP P+R megvalósíthatósági tanulmány, engedélyezési és kivitelezési tervezési eljárása elindult, a megvalósíthatósági tanulmány és az előzetes tárgyalások alapján az eredeti helyszínek listája módosult. Jelenleg a kiviteli tervek és engedélyek rendelkezésre állnak Békásmegyer esetében, az engedélyezési tervezés folyik Újpest helyszínre, a Mexikói út esetében pedig még egyeztetések folynak a Városliget Zrt.-vel. A korábban tervezett Csepel és Népliget helyszínek nem kerülnek továbbtervezésre.

Fővárosi forrásból a Társaság előkészítette az Akadémia Park P+R parkoló kivitelezését: a szükséges tervek elkészültek, az engedélyek megszerzésre kerültek.

* + - 1. ***Fővárosi Területrendezési Tervben megjelenő közúthálózat fejlesztési elképzelések érvényesítése (ahol a teljes forgalmi rend megváltozik, vagy új nyomvonal épül, illetve nagyobb léptékű engedélyköteles - jelentős pályaszerkezet változás, vagy tömegközlekedési - beavatkozások történnek);***

A főváros IV., XIII., XVII., XVIII., XXI. kerületeiben több helyszínen folyik fejlesztés jellegű útfelújítás tervezése, jellemzően dedikált kerékpáros infrastruktúra (kerékpársáv, kerékpárút) kialakításával.

2018. évben megkezdődött a Budapest Közút menedzselésével felújítandó utak tervezése, melyben a BKK szakemberei is részt vesznek, érvényesítendő a fővárosi tervekben szereplő fejlesztési elképzeléseket.

A BKK által tervezett útfelújítások kapcsán, a stratégiai közútkezelői célok elérése érdekében a Stratégia és Innováció szervezeti egység szakterületei között folyamatos egyeztetés folyik (kooperációkon való részétel, terv észrevételezések). Így készülnek többek között a II. kerület Szilágyi Erzsébet fasor, Budakeszi út, a IV. kerület Árpád út, István út, Pozsonyi utca, a XIII. kerület Röppentyű utca, Papp Károly utca, Gömcöl utca, valamint a nagyobb köztér rendezések (Orczy tér, Széna tér, Blaha Lujza tér) tervei.

A BKK részt vesz a Budapest Közút által terveztetett útfelújítások diszpozíciójának kialakításában és a tervezés során érvényesítteti a stratégiai közútfejlesztési elképzeléseket, valamint a BMT-ben szereplő célok elérését.

Budafoki út felújítását megelőző tanulmányterv készítésére 2018 szeptemberében beszerzési eljárás került lefolytatatásra. Szerződéskötésre 2018 novemberében került sor.

* + - 1. ***A főváros fenntartható mobilitásával kapcsolatos koncepciók közútkezelési feladataira vonatozó tervek, stratégiai dokumentumok kidolgozása és végrehajtása;***

2018. I. negyedévében megkezdődtek a Petőfi híd és térségének, valamint a Gubacsi közúti híd és környezetének fejlesztéséhez szükséges tanulmánytervek diszpozíciójának, II. negyedévben pedig a közbeszerzési eljárásoknak az előkészítése. A Petőfi híd esetében az ajánlati felhívás 2018. augusztus 10-én jelent meg, szeptember 17-ei ajánlatadási lehetőséggel. A felhívásra hat ajánlat érkezett be, a nyertes ajánlattevővel való szerződéskötésről a BKK 2018. december 5-ei IG ülése döntött. A Gubacsi híd ajánlati felhívása 2018 októberében jelent meg.

* + - 1. ***útfenntartási koncepció, stratégia elfogadásra történő előterjesztése, feltételek, minőségi követelmények meghatározása;***

2018. évben ezzel kapcsolatban nem történt munkavégzés.

* + - 1. ***a közterületi várakozás integrált rendszerének, korlátozott forgalmi övezetek, valamint a behajtási rendszerek kidolgozásával és tovább fejlesztésével kapcsolatos koncepcionális feladatok, figyelemmel az integrált közlekedésszervezői feladatokra, (a Budapest Közút bevonásával);***

A BKK Zrt. a Budapest Közút Zrt. bevonásával lefolytatta a Budapesti Teherforgalmi Stratégia (BTS) alapján a teherforgalmi övezeti rendszer 2017. évi felülvizsgálatát. A felülvizsgálat során a Teherforgalmi rendelet szabályozásában meglévő korlátozott forgalmú övezetek és a hozzájuk kapcsolódó célforgalmas útvonalak vizsgálatára került sor. Az érintett önkormányzatokkal történt egyeztetést követően a felülvizsgálat eredménye a meglévő rendszer fenntartása lett. Az ezzel kapcsolatos Teherforgalmi rendelet módosításáról készült előterjesztést a 2017. december 6-i Közgyűlés tárgyalta és fogadta el, amely módosítások 2018. január 1-jén léptek hatályba.

* + 1. **Javaslattétel a fővárosi út-, és hídfelújítási program tartalmára** *(a tárgyévet követő évi projektlista összeállítása a Közútkezelési Rendelet szerinti Budapest Közút Zrt.-vel együttműködve)*

A Fővárosi Közgyűlés 2019. I. negyedévében tárgyalhatja a 2019-2024. közötti időszak útfelújítási listáját, ami alapján a BKK és a Budapest Közút elkészítheti a felújítandó utak tervezési diszpozícióját.

* + 1. **Javaslattétel a szabályozási és intézkedési változtatásokra**

1. ***stratégiai elemzések készítése;***

2018. évben nem készült stratégiai elemzés.

1. ***a fővárosi közlekedést igénybe vevők közlekedési mód választásának befolyásolásával kapcsolatos közútkezelési stratégiai dokumentumok és intézkedési javaslatok elkészítése;***

A Budapest Közúttal együttműködve a BKK a 2019-2024. között tervezendő utak listájának összeállítását 2017. III. negyedévére elkészítette.

1. ***forgalomtechnikai jellegű fejlesztések előkészítése*** *(kapcsolódó felülvizsgálatok elvégzése vagy végeztetése, üzemeltetői vélemény beszerzése stb.);*

A Budapest Közúttal együttműködve a BKK a 2019-2024 között tervezendő utak listájának összeállítását 2017. III. negyedévére elkészítette. A tervezési diszpozíciók kidolgozása a IV. negyedévben megkezdődött, véleményezésükre várhatóan 2019-ben kerülhet sor.

1. ***balesetelemzések, konfliktus vizsgálatok elvégzése;***

A BKK elvégzett és folyamatban lévő főbb stratégiai szempontú közlekedésbiztonsági feladatai az alábbiak:

* A BKK elvégezte a begyűjtött, 2017-es évre vonatkozó baleseti adatállományok (BRFK, BKV, FKF, KSH) feldolgozását, melyet hozzáillesztett meglévő adatbázisához.
* A BKK és a Főpolgármesteri Hivatal Közlekedésfejlesztési Osztálya között folyamatban van a kölcsönös szakmai együttműködés kidolgozása a BKK rendelkezésére álló baleseti adatbázisának közös használatával (Közlekedésbiztonsági Nyilvántartás) és különböző hasznosítási lehetőségeivel kapcsolatban.
* A BKK és a Budapest Közút között folyamatban van a szorosabb szakmai együttműködés feltételeinek kidolgozása a BKK rendelkezésére álló baleseti adatbázisának és a Budapest Közút rendelkezésére álló Mérnöki Modul közös használatával kapcsolatban.
* A közlekedési balesetek adatainak széleskörű felhasználhatóságából kifolyólag a BKK a különböző fővárosi baleseti adatállományok és azokat rendszerező, feldolgozó, elemző szoftverek fenntartási és üzemeltetési folyamatait tartalmazó folyamatszabályozási tervet készít, illetve a közlekedésbiztonsági feladatkör további ellátását jelentő folyamatok részletes szabályozásának kidolgozását elvégezte.
* A BKK csatlakozott a Kormánybiztosi Iroda „1,5 méter” elnevezésű szemléletformáló közlekedésbiztonsági kampányához, amely a kerékpárral közlekedők mellett elhaladó járművek biztonságos oldaltávolságára hívja fel a figyelmet. A BKK a kampányban autóbuszok hátuljára, illetve közösségi közlekedési megállóhelyekben kihelyezett plakátokkal vesz részt a védtelen közlekedők fokozott sérülékenységére való figyelemfelhívással.
* A BKK célja az Európai Unió Fehér Könyvében kitűzött célértékek mentén és a Budapesti Mobilitási Tervben rögzített fejlesztési irányelveknek megfelelően egy középtávú budapesti közlekedésbiztonsági akcióterv előkészítése.
* A BKK szorosabb együttműködés kialakításán dolgozik a fővárosi baleseti adatok rögzítéséért és feldolgozásáért felelős szervezetekkel (BRFK, ORFK, KSH), illetve a közösségi közlekedési szolgáltatókkal (BKV, Volánbusz, VT-Arriva)  a gördülékeny adatáramlás és feldolgozás, valamint a közszolgáltatást érintő közlekedésbiztonsági feladatok hatékonyabb ellátása érdekében.
  + 1. **Kiemelt fővárosi fejlesztések, valamint kiemelt fővárosi programokkal és feladatokkal kapcsolatos egységes közlekedési koordinációs feladatok ellátása a közútkezelési és közlekedésszervezési feladatok integrált kezelése érdekében;** (Koordinációs feladatok)

1. ***a BKK, mint Stratégiai Központ hatáskörébe tartozó feladatok esetében kezelői képviselet különböző egyeztetéseken, tárgyalásokon;***

A BKK Mobilitásstratégia szakterület, mint stratégiai közútkezelő a fővárosi fejlesztésekkel kapcsolatos valamennyi egyeztetésen részt vett (amelyre meghívást kapott). Az egységes közlekedési koordinációs feladatok ellátása és integrált kezelésének biztosítása érdekében a BKK az alábbi jelentősebb fejlesztéseken vett részt, illetve adott véleményt:

* Liget projekt közlekedésfejlesztési elemei
* Egészséges Budapest Program, dél-budai kórház
* Blaha Lujza tér tervezési diszpozíció összeállítása, tervezési kooperációkon való részvétel
* Széna tér tervezési diszpozíció összeállítása, tervezési kooperációkon való részvétel
* Gubacsi vasúti híd felújítása és kapcsolódó közúti, vasúti beruházások
* H6/H7 HÉV vonalak fejlesztés megvalósíthatósági tanulmány
* Váci út menti ingatlanfejlesztések (AGORA, City 2020)
* ECE Óbuda projekt
* Podmaniczky tér
* Batthyány tér
* Soroksár külön szintű vasúti átjárók
* Hídfelújítási program elemei
* Útfelújítási program elemei
* VEKOP projektek (fenntartható közlekedés fejlesztése, 12 db kerékpározásbarát és közlekedésbiztonsági fejlesztési projekt)

A BKK számos esetben nem tudta teljes mértékben betölteni a stratégiai közútkezelői szerepet, mert a jelenlegi jogi, szabályozási környezetben a stratégiai kezelőként kiadott vélemények következmények nélkül figyelmen kívül hagyhatók.

A stratégiai közútkezelői és a közútkezelői feladatok megosztása és a folyamatszabályozás lezárult a stratégiai és az operatív közútkezelői feladatokat ellátó szervezetek között és 2017. június 29-én aláírásra került az együttműködési megállapodás a két cég között.

1. ***javaslattétel az Önkormányzat részére biztonsági, utas áramlási, közlekedési, közútkezelési és üzemeltetési okokból az aluljárókban lévő bérleményekkel kapcsolatos bérleti szerződések megszüntetésére, a bérlemények területfoglalásának módosítására;***

A fővárosi tulajdonú gyalogos aluljárók műszaki kialakításának jövőbeli alapelveit tartalmazó szakmai háttéranyagot (Gyalogos aluljárók rendezése és felújítása c. tervezési útmutató) a BKK Zrt. 2015-ben véglegesítette a BFFH illetékes szervezeti egységeinek bevonásával. Ebben egyebek mellett az üzlethelyiségek profiljára, kialakítására, közmű ellátottságára, illetve működésére nézve is találhatók általános előírások. Leglényegesebb alapelv, hogy a jövőben kizárólag a kulturált, megfelelő alapterületű üzlet kialakítása támogatott az aluljáró műtárgyakban, minden szükséges közmű feltétel megteremtésével együtt, zárt üzletportálok mögötti kialakítással. A közterülethasználati engedéllyel működő üzletek (pavilonok) a későbbiekben a felújított aluljárókban nem támogatottak, továbbá az aluljárókban kialakított üzletekben nem lehetséges helyben sütéssel járó funkció elhelyezése sem.

1. ***együttműködés az aluljárókban meglévő bérlemények felülvizsgálatában, mely jelenti a teljes aluljáró hálózat bérleti szerződéseinek komplex felülvizsgálati folyamataiban való részvételt;***

A tervezési útmutató által meghatározott elvárásrendszert a Fővárosi Önkormányzat eseti jelleggel, az egyes beruházások során kívánja érvényesíteni. A BKK az M3 metróvonal menti gyalogos aluljárók felújításának tervezését már ennek figyelembevételével írta ki; a 2016 áprilisában indult tervezőmunka egyik alapvetése az üzlethelyiségek rendezése. A 2016. június végén leszállított építési engedélyezési dokumentáció tartalmával a BFFH szervezeti egységei egyetértettek, a tervezés tehát ennek megfelelően folytatódott tovább, a kiviteli tervek szállítása 2018 májusában történt meg. Ezen elvek mentén készülnek a Blaha Lujza téri aluljáró felújításának a tervei is, melyre vonatkozóan a bírálati engedélyezési tervek 2018. decemberben leszállításra kerültek. Gyakorlati előrelépés azonban csak az egyes aluljárók felújításának megvalósulása során várható.

* + 1. **A közútkezeléssel és a közúti forgalommal kapcsolatos információk közzététele a fővárosi közlekedéssel kapcsolatos egységes kommunikáció keretében;**

A fővárosi közlekedéssel kapcsolatos egységes kommunikáció céljából a stratégiai közútkezelést ellátó szakterület rendszeresen kezdeményezi tájékoztató anyagok, sajtóközlemények kiadását. Ezek megjelentetéséről a BKK és a Főváros illetékes, kommunikációért felelős szervezeti egységei döntenek. A hivatalos kommunikáció kapcsán igényelt szakmai támogatást, háttérinformációkat a stratégiai közútkezelésért felelős szakterület a tárgyi időszakban minden esetben teljes körűen megadta.

* + - 1. ***a közlekedés résztvevőinek a közlekedés biztonságát és zavartalanságát jelentősen befolyásoló körülményekről való tájékoztatása céljából információs szolgálat működtetése;***

A BKK, mint integrált közlekedésszervező a közlekedésszervezői feladatellátása keretében biztosítja az egységes kommunikációt, mely során a közlekedéssel, forgalmi változásokkal kapcsolatos tájékoztatás megfelelő biztosítása érdekében végzi a kommunikációs folyamatok koordinálását, irányítását, és a folyamatos információáramlást a hatáskörrel rendelkező (Budapest Közút, FÖRI) érintett szervezetek között. Ezen tevékenység keretén belül működteti a BKK Infó szolgáltatást.

* + 1. **Az integrált közlekedésszervezői modell és a Stratégiai Központ hatáskörébe tartozó stratégiai feladatok megfelelő ellátása érdekében évenkénti – azonnali beavatkozást igénylő esetekben soron kívül, illetve az Önkormányzat ilyen irányú kérése esetén a megjelölt határidőn belül – beszámolás az Önkormányzat részére a stratégiai közútkezelői célok teljesüléséről és az Budapest Közút Zrt. hatáskörébe tartozó feladatok végrehajtásának közlekedésszervezői feladatokra gyakorolt hatásáról az Budapest Közút Zrt. által hozzáférhetővé tett, illetve átadott adatok és információk alapján és együttműködés a szükséges megoldások kidolgozásában;**

A Fővárosi Közgyűlés döntése értelmében a BKK, mint Stratégiai Központ és a Budapest Közút Zrt., mint operatív közútkezelői feladatok ellátását végző társaság tevékenységeinek ellátása során kötelesek egymással együttműködni, amely együttműködés részletes feltételeit a 2017. június 29-én aláírt Együttműködési Megállapodás rendezi. 2018. IV. negyedévben a BKK Zrt. megkezdte az Együttműködési Megállapodás felülvizsgálatát, amely során az elmúlt időszakban felmerült kérdések, problémák feltérképezése a cél.

* 1. **Szakmai támogatói feladatok**

A Fővárosi Közgyűlés döntött a közútkezelői és közlekedéshez kapcsolódó közszolgáltatási feladatmegosztás átszervezéséről, mely alapján 2016. április 1-től életbe lépett új működési modell szerint a Budapesti Közlekedési Központ Zrt. 100%-os tulajdonában lévő Budapest Közút Zrt. közvetlenül Budapest Főváros Önkormányzatával (továbbiakban: BFÖ) áll szerződéses kapcsolatban.

2016. április 1-től a közszolgáltatási feladatmegosztás átszervezése következményeként a BKK Infrastruktúra igazgatóság – mint a közútfenntartási feladatokat a korábbi feladat ellátási modellben ellenőrző szervezet – átszervezésre került a Budapest Közút Zrt-be. Ellenőrzését végző szervezetként több mint 30 fővel és egyéb mérőeszközök (Pl.: autó, fényképezőgép, stb.) segítségével látta el a tevékenységet, mely az átszervezések következtében lecsökkent (1 főre), ezzel együtt az ellenőrzés hatékonysága is jelentősen csökkent.

2016. április 1-től a Budapest Közút Zrt. közszolgáltatási és feladat-ellátási tevékenységéhez kapcsolódó beszámolójának, működési jelentésének mérnökszakmai ellenőrzését a BKK Stratégia és Innováció szervezeti egység látja el, továbbá a gazdaság-specifikus szakmai ellenőrzését – az egyébiránt tulajdonosi szerepkörben is jelen lévő – BKK Gazdaság szervezeti egység biztosítja a költségelszámolás hatályos önköltségszámítási rendnek való megfelelőségére irányuló ellenőrzésekkel, a tiltott kettős- vagy keresztfinanszírozást eredményező tételek kiszűrésével.

A BKK Zrt., mint Stratégiai Központ és a Budapest Közút Zrt., mint operatív közútkezelői feladatok ellátását végző társaság tevékenységeinek ellátásával kapcsolatban 2017. június 29-én a két fél közötti együttműködési megállapodás megkötésére került sor. Az együttműködési megállapodás a stratégiai közútkezelői feladatokra is kiterjed, amelyen belül kerülnek kezelésre a szakmai támogatási feladatok ellátáshoz szükséges adatszolgáltatások és együttműködési folyamatok.

* + 1. **Budapest Közút Zrt. szakmai tevékenységének ellenőrzése:**

A Fővárosi Önkormányzat és a Budapest Közút Zrt. közötti Keretmegállapodás 2017. november 24-i módosításával megszűnt a hatékony kapcsolattartás érdekében előírt havonta legalább 1 alkalommal tartandó közúti szakterületi értekezlet tartásának kötelezvénye, a BKK Zrt. és a Budapest Közút Zrt. közti együttműködési megállapodás azonban rögzíti, hogy a stratégiai közútkezelési feladatok hatékony ellátása érdekében a felek negyedévente közúti szakterületi értekezletet tartanak. 2018. IV. negyedévben zajlott a Budapest Közút Zrt. a 2018. III. negyedéves Teljesítési Jelentés szakmai véleményezése, amellyel kapcsolatos tapasztalatok, javaslatok az alábbiak:

* A Fővárosi Önkormányzat és a Budapest Közút Zrt. közötti Keretmegállapodás 2017. november 24-i módosításával megszűnt a hatékony kapcsolattartás érdekében előírt havonta legalább 1 alkalommal tartandó közúti szakterületi értekezlet tartásának kötelezvénye. A BKK Zrt. és a Budapest Közút Zrt. közti Együttműködési Megállapodás azonban rögzíti, hogy a stratégiai közútkezelési feladatok hatékony ellátása érdekében a felek negyedévente közúti szakterületi értekezletet tartanak. A szakterületi értekezletek megtartása 2018-ban a BKK kezdeményezésére egy alkalommal (2018.11.08) teljesült. Továbbra is javasolt a szakterületi értekezletek negyedévente történő megtartása, a folyamatszabályozásban rögzítettek szerint.
* A BKK Zrt. szakmai támogatói feladatainak ellátásához a Budapest Közút Zrt.-nél alkalmazott eljárásrendek, minőségi előírások, műszaki normák megismerése szükséges, ezt követően lehetséges a mérnökszakmai vélemények kialakítása. A Budapest Közút Zrt.-nél lévő eljárásrendek, minőségi előírások, műszaki normák BKK részére történő, Együttműködési Megállapodás szerinti átadására 2018. évben nem került sor. Javasolt, hogy a fenti dokumentumok átadásával 2019. évben megtörténhessen azok mérnökszakmai véleményezése.
* A Budapest Közút Zrt. a közútkezelési feladatok ellenőrzéséhez szükséges adatszolgáltatás keretén belül küldi meg a felmérési naplókat havonta digitálisan, az éves szerződés elszámolását pedig negyedéves bontásban nyomtatott formában. A Budapest Közút Zrt. közúthálózat fenntartási feladatainak elektronikus nyilvántartási rendszeréhez történő hozzáféréssel kapcsolatban több egyeztetés is történt, azonban a hozzáférés továbbra sem biztosított a BKK Zrt. részére. A nyilvántartáshoz való hozzáférést az Együttműködési Megállapodás felülvizsgálata során rendezni kell.

A közútkezelési feladat ellenőrzések és a szakmai támogatói feladatok hatékonyabb ellátáshoz szükséges, jelenleginél nagyobb erőforrás igényekkel kapcsolatban a BKK Zrt. javaslatokat fogalmazott meg a 2018. évi üzleti terv összeállítása során.

# A személytaxi-szolgáltatás, a személytaxi-szolgáltatást közvetítő és szervező szolgálatok, valamint a taxiállomások használatának ellenőrzésével kapcsolatos feladatok

* 1. **Mobilitásmenedzsment - taxi**

*Elégedettségmérés*

A személytaxi szolgáltatók, a taxis érdekképviseletek visszajelzése alapján megállapítható, hogy a 2015 augusztusa óta bevezetett, és az azóta folyamatosan gyakorolt, új alapokra helyezett, a jogszerű és a garanciális szabályokat tartalmazó ellenőrzési rendszerrel elégedettek a jogkövető taxisok.

Az intézkedésre jogosult hatóságok képviselőinek visszajelzései, valamint az írásbeli hatósági megkeresések, tájékoztatások alapján megállapítható, hogy a BKK személyszállítási ellenőrei által felvett és a munkatársak által feldolgozott, teljes bizonyító erejű magánokiratnak minősülő ellenőrzési jegyzőkönyvek alapján – amennyiben a jogszabályi feltételek fennállnak – az arra jogosult érdemi intézkedést tud alapítani.

A viteldíjellenőrzés végrehajtása során a BKK személyszállítási ellenőrei kalibrált taxaméter ellenőrző berendezéseket használnak, amelyek – a Budapest Főváros Kormányhivatala által a 2018. július 1. napjától hatályos tarifaemelésre tekintettel immár második alkalommal, 2018. június 15. napján kiadott kalibrálási bizonyítványok alapján – a joghatást tekintve használati etalonként viteldíjjelzők hitelesítésére alkalmasak. A hiteles eszközökkel végrehajtott viteldíjellenőrzések eredményét a hatóságok is elfogadják.

A jogszerű taxiállomás használatot illetően továbbra is indokolt új technológia bevezetése (pl. rendőrségi térfigyelő kamera felszerelése).

A Társaság az utasok és más érintettek panaszbejelentéseit is figyelembe véve szervezi az ellenőrzéseket. A BKK ellenőrzési tevékenységének eredményességét nagymértékben befolyásolja, hogy a BKK saját jogon nem intézkedhet. A Társaság szoros együttműködést alakított ki az ellenőrzésre és helyszíni intézkedésre (pl. rendszámlevétel, forgalmi engedély bevonása) is jogosult hatóságokkal és a FÖRI-vel.

A taxitársaságok személytaxi-szolgáltatást közvetítő és szervező tevékenységét illetően a BKK a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV.18.) Főv. Kgy. rendeletben (Taxirendelet) és a személygépkocsival díj ellenében végzett közúti személyszállításról szóló 176/2015. (VII.7.) Korm. rendeletben (Kormányrendelet) foglaltak megtartását ellenőrzi különös tekintettel a diszpécseralkalmazás technikai megfelelőségére és a pénzügyi megfelelőségre.

*Intézkedési terv adatai*

A BKK-nak a taxiszolgáltatással kapcsolatos tevékenységét – a vonatkozó jogszabályokon túlmenően – belső szabályozók és szerződések határozzák meg. A külső és belső szabályozók tekintetében nincs változás.

A BKK-hoz beérkező panaszok feldolgozása kapcsán a panaszokkal jellemzően érintett területek, szolgáltatók ellenőrzése vezetői utasítás alapján és napi/heti rendszerességgel, valamint szervezett akciók keretében, próbavásárlók bevonásával történik. A hatóságokkal közös ellenőrzések megszervezésekor a BKK figyelemmel van a külföldi turistákat vonzó nemzetközi eseményekre, a turisták által gyakran látogatott helyszínekre, beleértve a repülőteret és a pályaudvarokat is.

A főbb ellenőrzési mutatókat jelen melléklet 2.2.4. pontja tartalmazza.

* 1. **A BKK taxiszolgáltatással kapcsolatos feladatai**
     1. ***Taxitársaságok minősítése***

A beszámolással érintett időszakban, a minősítési eljárások, a folyamatos ellenőrzések és a piaci változások eredményeként az alább megjelölt 10 személytaxi szolgáltatást közvetítő és szervező szolgálat rendelkezik a Személyszállítási szolgáltatásokról szóló törvény, illetve a Taxirendelet vonatkozó előírása szerinti előzetes igazolással:

* Főtaxi
* Taxi 4
* 6X6 Taxi
* City Taxi
* Budapest Taxi
* TaxiPlus
* Tele 5 Taxi
* Elit Taxi
* Taxify
* Taxim

Új taxitársaság a Taxim nevű szolgálat. Többkörös minősítési eljárás eredményeként az új szolgálat 2018. november 21. napján kapta meg az előzetes igazolást, és ennek eredményeként a közlekedési hatóságtól 2018. november 23. napján kapott tevékenységi engedélyt.

* + 1. ***Taxitársaságok ellenőrzése***

2018. évben 23 alkalommal került sor a taxitársaságok helyszíni ellenőrzésére.

* + 1. ***Előzetes igazolások kiadása a személytaxi-szolgáltató vállalkozásoknak***

A beszámolási időszakban a személytaxi-szolgáltató vállalkozásoknak kiadott előzetes igazolások száma I. negyedévben 1.674; II. negyedévben 1.497, a III. negyedévben 1.462, a IV. negyedévben 1.777 db.

* + 1. ***Szolgáltatás ellenőrzés - taxiállomások használatának ellenőrzése***

*Együttműködés az ellenőrzésre jogosult hatóságokkal - Próbavásárlók igénybevétele*

Továbbra is szoros az együttműködés az ellenőrzésre jogosult hatóságokkal, különösen az ITM, a BRFK és a NAV munkatársaival. A közös ellenőrzés általában a BKK vagy az ITM által szervezett akciók keretében, a BRFK bevonásával valósult meg. Az akciós ellenőrzések a jogsértésekkel leginkább érintett helyszíneket és időszakokat célozták meg, különös tekintettel a nyári turistaszezonban a külföldiek által látogatott helyszínekre.

A BKK fokozott figyelmet fordít a Budapest Liszt Ferenc Nemzetközi Repülőtér és a pályaudvarok környékének ellenőrzésére.

2018. augusztus 7. és 15. között, a Sziget Fesztivál idején, a Sziget Fesztivál szervezőivel tartott előzetes egyeztetést követően, a BRFK Közrendvédelmi Főosztályának koordinálásában, közös ellenőrzéseket végzett a Társaság a Sziget körül a BRFK, az ITM és a NAV munkatársaival, illetve ezen kívül több alkalommal közös taxiállomás ellenőrzéseket is végzett a BKK a FÖRI-vel.

2018 őszén a BKK felvette a kapcsolatot az ORFK-hoz tartozó Készenléti Rendőrséggel. A Készenléti Rendőrség hatékonyan tudja biztosítani az adott helyszínt, így a Készenléti Rendőrség munkatársai által végrehajtott hatósági zárás mellett (és a többi hatóság közreműködésével) többször is eredményesen sikerült ellenőrizni a Keleti pályaudvar és a Liszt Ferenc Nemzetközi Repülőtér környékén szolgáltató taxisokat.

Úgyszintén jelentős eredménynek minősül, hogy 2018 novemberében a BRFK Felderítő és Nyomozati Főosztálya kereste meg a BKK-t, segítséget kérve a „bulinegyed” taxisainak ellenőrzésében. 2018-ban ezért hat alkalommal vettek részt a BKK személyszállítási ellenőrei a belvárosi szórakozónegyedben tartott rendőrségi razziákon, segítve a rendőrség munkáját.

2018 decemberében a BRFK I. kerületi rendőrkapitányság részéről érkezett segítség kérés a Várnegyedben elharapódzott taxis visszaélések visszaszorításában, az érintett taxisok azonosításában. Decemberben két alkalommal ellenőriztek a BKK személyszállítási ellenőrei a BRFK I. ker. Rendőrkapitányság munkatársaival.

2018. IV. negyedévében a BKK személyszállítási ellenőrök csatlakoztak az ITM által szervezett próbavásárlásos ellenőrzésekhez.

Az ellenőrzések főbb mutatói 2018. évben:

|  |  |  |  |  |
| --- | --- | --- | --- | --- |
| **Ellenőrzések főbb mutatói** | **2018. I. negyedév** | **2018. II. negyedév** | **2018. III. negyedév** | **2018. IV.**  **negyedév** |
| Ellenőrzések száma (db) | 747 | 765 | 730 | 630 |
| *Ebből:* |  |  |  |  |
| Hatóságokkal közös ellenőrzések száma (db) | 192 | 99 | 42 | 122 |
| Taxiállomások használatának ellenőrzése (db) | 457 | 504 | 473 | 401 |
| Jogsértést megállapító jegyzőkönyvek száma (db) | 609 | 561 | 476 | 460 |
| BKK intézkedési indítványok száma (db) | 890 | 710 | 612 | 594 |

A feltárt jogsértésekre tekintettel minden esetben intézkedési indítványok kerültek megküldésre az illetékes közlekedési hatóságnak (és más hatáskörrel és illetékességgel rendelkező hatóságoknak: pl. rendőrség, NAV, fogyasztóvédelmi hatóság).

2018. I. negyedévében 94, a II. negyedévben 104, III. negyedévben 148 db személytaxi-szolgáltatással kapcsolatos panasz került kivizsgálásra a fővárosi Taxirendelet alapján.

# Projektmenedzsment

A BKK a Projektmenedzsment közszolgáltatási feladatokat két jól elválasztható feladatcsoportban, eltérő szabályrendszer alapján látja el.

A BKK egyik projektmenedzsment feladat csoportjába tartozóak az egyedi megállapodások alapján megvalósított feladatok, projektek (fejlesztési-, megvalósítási, pénzeszköz átadási és beruházási megállapodások és ezek beruházási feladatait leíró engedélyokiratok, amelyek a beruházások Fővárosi Önkormányzati költségvetési hátterét adják). Ezek a felújítások és fejlesztések a BKK közlekedésszervezői-, valamint a közútkezelői feladatellátással összefüggésben a BKK által előkészített és kivitelezett projektek, amelyek megvalósítását az egyedi engedélyokiratok és megállapodások egyedi szabályai szabályozzák. Ezen projektekre a BKK alapfeladatát képezi a közlekedésfejlesztési feladatok komplex ellátása, beruházások, fejlesztési projektek előkészítése, tervezése, kidolgozása, megvalósítása, civil egyeztetése. Az európai uniós támogatások adta forráslehetőségek minél nagyobb arányú felhasználása érdekében a BKK összehangolja és lebonyolítja a nagyprojekteket, illetve más, EU támogatású projekteket, ellátja azok menedzsmentjét. A BKK képviseli az európai uniós fejlesztési projektekben a fővárosi mellett a régiós szempontokat, valamint koordinálja a közúti és a közösségi közlekedést érintő kerületi önkormányzati, közmű és egyéb beruházásokat, minden esetben a Fővárosi fejlesztésekért felelős vezetőkkel egyeztetett módon meghozott döntésekre alapozva.

A BKK másik projektmenedzsment feladat csoportjába tartozóak a Fővárosi Önkormányzat kedvezményezetti körébe tartozó közlekedésfejlesztési projektek projektmenedzsment feladatainak az ellátása, amelyek röviden a következők:

* Fejlesztési projektek forrásigényének meghatározása, kapcsolódó dokumentumok kidolgozása,
* A projektekkel összefüggő monitoring, adminisztrációs és felügyeleti szervek jelentéstételi kötelezettségek ellátásában való közreműködés,
* Projekt jelentéstételi és elszámolási feladatok ellátása (projekt előrehaladási jelentések, kifizetési kérelmek nyilvántartások, adatszolgáltatások),
* Projektek ellenőrzéséhez kapcsolódó szükséges háttér biztosítása,
* Tájékoztatási, adatszolgáltatási, közzétételi és kommunikációs kötelezettségek ellátásában való közreműködés.

Ez utóbbi Projektmenedzsment feladatokat részletezi a Feladatellátásról és Közszolgáltatásról szóló Keret megállapodás V. fejezete, a Fővárosi Önkormányzat kedvezményezetti körébe tartozó 18 projektre vonatkozóan.

**A Fővárosi önkormányzat kedvezményezetti körébe tartozó 47 fejlesztési feladat esetében a BKK továbbra is ellátta a projektmenedzsmenti feladatokat, amelyek 2018. december 31-i státusza a következő:**

A BKK beruházói tevékenysége keretében 47 feladattal 210,1 milliárd Ft beruházási értékkel bírnak, ebből 2018. évre összesen, mintegy 45,3 milliárd Ft összegű érvényes, feladatok műszaki tartalmát és fedezetét meghatározó szerződéssel rendelkezett a fővárosi közlekedési beruházások finanszírozására, beleértve az uniós támogatások összegét is. A 2018-as évben felhasználandó, a BKK külső forrásokból kapott forrásszerződéseinek aránya közel 66-34%-ban oszlik meg a tisztán önkormányzati költségvetési és az uniós támogatások között.

A Feladatok szerinti eredményeket, az alábbi táblázat tartalmazza:



Nemzetközi együttműködés támogatás és K+F projektek

* A FLOW projektben az Egységes Forgalmi Modell kerékpáros rétegének fejlesztése és annak dokumentálása megvalósult, a projekt záró konferenciája Brüsszelben került megrendezésre 2018 márciusában. A projekt 2018. április 30-án zárult, a pénzügyi zárás 2018. IV. negyedévében megtörtént.
* A SMART-MR projektben lezárult az V. szemeszter, amelynek témája az alacsony károsanyag-kibocsátású zónák, illetve a közlekedésmenedzsment volt. A tárgyban tematikus workshop került megrendezésre Helsinkiben, majd Budapesten 2018 júniusában. Megkezdődött a VI., utolsó tematikus szemeszter megosztáson alapuló gazdaság témában, amelynek keretében októberben worksop került megrendezésre Portóban. Kifejlesztésre került a társadalmi egyeztetésre szolgáló Consul szoftver magyar változata, valamint összeállításra került az IKOP hatékonyságát növelúő akcióterv nyers változata.
* Az EMPOWER projekt 2018. április 30-án véget ért. A projekt záró konzorciumi találkozója 2018 februárjában került megrendezésre Budapesten. A konzorcium vezetés által elfogadott költségekről a BKK számlát állított ki, amelynek kifizetése megtörtént, 2019. I. negyedévére várható a teljes pénzügyi zárás.
* A BKK projektpartnerként vesz részt a 2017. október 1-jén indult, 3 éves, 100% Horizon 2020 támogatású INCLUSION kutatás-fejlesztési projektben. A projektben a BKK-ra eső maximális támogatás 103.125 €, amelynek eddig 16%-a került felhasználásra, a projekt ütemezés szerint halad. A projekt fő célja a közösségi közlekedéshez való hozzáférhetőség vizsgálata. A BKK a budapesti pilot tevékenységet fogja össze, ennek keretében feladatunk a mozgásukban korlátozott ügyfelek igényeinek felmérése, valamint olyan megoldások, új szolgáltatások kidolgozása és tesztelése, amely hozzájárul egy mindenki számára elérhető mobilitási környezet megteremtéséhez.
* 2018 első felében a BKK a projekt vezetése által koordinált kutatómunkában vett részt, amely különböző társadalmi csoportok mobilitási igényeit, ehhez kapcsolódó működő jó példákat tárt fel. (WP1) A munka eredményeként 2018 harmadik negyedévében kezdődött meg a pilot akciók előkészítése. A budapesti pilot (WP4) keretében öt mozgásában korlátozott célcsoport (vakok és gyengénlátók, mozgássérültek, babakocsival vagy nehéz csomaggal közlekedők, turisták, hosszabb távon Budapesten tartózkodó külföldiek) közösségi közlekedéshez való hozzáférésének akadályait fogja feltárni, továbbá az azonosított elemeket is felhasználva megvalósul egy szemléletformáló képzés, amelynek fő célja a BKK ügyfeleivel napi kapcsolatban álló munkavállalók esélyegyenlőségi képzése. A két pilot akció hatását mérni, átültethetőségét, folyamataiba való beépítését, további felhasználási lehetőségeit pedig vizsgálni fogja a BKK (WP5).
* A BKK a Fővárosi Önkormányzat szakmai támogató partnereként vesz részt a 2017. június 1-jén indult, 3 éves, 100% Horizon 2020 támogatású Cities4People K+F projektben. A projektben a BKK-ra eső maximális támogatás 67.698 Euro, amelynek eddig 47%-a került felhasználásra, a projekt ütemezés szerint halad. A projekt fő célja közösségi tervezéssel olyan emberközeli közlekedési megoldások létrehozása, pilot tesztelése és értékelése, amelyek a későbbiekben jó példaként szolgálhatnak más európai városok számára is és átvehetőek más budapesti tervezési folyamatok során is.
* A BKK a projektben 26 emberhónapnyi munkával vesz részt. A budapesti pilot terület a budai Duna-part Margit-híd és Műegyetem rakpart közötti szakasza. A projekt a célterület társadalmi-gazdasági és mobilitási problémáinak azonosításával, analízisével (WP1) vette kezdetét. Ezt követte a közösségi tervezés alapjainak megteremtése (WP2) a lakossági bevonást segítő módszerek, megoldások megismerésével és átvételével valamint a stakeholderek részvételével zajló bemelegítő (warm-up) rendezvények megszervezésével. A lakosság bevonásával zajlott le a pilot terület mobilitását javító beavatkozások kidolgozása (WP3). Ennek legfőbb módszere egy közösségi teret biztosító, a lakosság bevonásán alapuló, alulról jövő mobilitási innovációs elképzelések megvalósulásához hozzájáruló, a nyitott közlekedés-fejlesztési folyamat létrehozását elősegítő, interaktív tervezési folyamatot lehetővé tevő, ún. Mobility Lab létrehozása és működtetése a Budai Duna-parton. A Mobilitási Műhely több állomással, Dumapart néven került megrendezésre 2018 tavasza és ősze között. Ezt követően a célterület problémáira reagáló átfogó koncepciók kerültek kidolgozásra, majd ezekből lebontva beavatkozási ötletlista készült. 2018 ősze során több fázisban került szűkítésre ez a lista, a lakosság online és offline is elérhető szavazással választotta ki, melyik legyen az a három beavatkozás, ami pilot jelleggel 2019 tavaszán megvalósításra (WP4) és értékelésre kerül (WP5). 2018 decemberében a Fővárosi Önkormányzat és a BKK egy workshop keretében mutatta be a 3 pilot beavatkozás (mobilitási pont kiépítése a Szent Gellért téren, Budai alsó rakpart hétvégi megnyitása és közösségi térré alakítása, utastájékoztatási rendszer fejlesztése új elemekkel) alapjait, majd dolgozta ki azok részleteit szakértő stakeholderek bevonásával.
* A SUNRISE projektben többféle módszerrel (online térképes felület, online és offline kérdőív, lakossági fórum, kitelepülés) került feltárásra a tervezési terület (Törökőr) kihívásainak, lehetőségeinek és jó megoldásainak a feltérképezése. A begyűjtött adatok feldolgozása 2018 II. negyedévében megtörtént, amelyek alapján a III. negyedévben projektötletek kerültek kidolgozásra. 2018 IV. negyedévben a lakossági szavazás zajlott a megvalósítandó projektek kiválasztásáról.
* A MaaS4EU projekt célja a MaaS (Mobilitás, mint szolgáltatás) különböző lehetséges megoldásainak tesztelése valós környezetben. A BKK a projektben, mint pilot partner vesz részt, Budapesten 2018-2020. között a MaaS 3 különböző szintje 3 hullámban kerül tesztelésre. 2018 májusában sikeresen lezajlott az első, adatgyűjtésre irányuló pilot hullám, 2018 júniusában a projekt 4. konzorciumi találkozója került megrendezésre a BKK székházában. A projektből kilépett a MaaS.global szervezet, amely a budapesti MaaS operátori szerepet töltötte volna be a 2. és 3. pilot hullám során. Az új MaaS operátor a Toll Services Ltd. lesz, a tárgyalások a vállalat és a konzorcium vezetés között jelenleg folyamatban vannak.
* A SUMPs-UP projekt célja a fenntartható mobilitási tervek elterjedésének felgyorsítása Európa szerte. A projekt során a BKK egy integrált közúti közlekedési keresletet befolyásoló rendszer megvalósítási lehetőségeit fogja vizsgálni, a legjobb nemzetközi példák és a helyi adottságok összevetésével, valamint a Balázs Mór Bizottság tagjaival SUMP témában mélyinterjút készít és a kiválasztott tagoknak SUMP tanulmányutat szervez a témában élenjáró európai városba. Az októbertől decemberig tartó időszakban a lefolytatott interjúk értékelése zajlott. A Társaság részt vesz a „Városi Tanuló Szövetség” kialakításában, valamint támogatja a nemzeti SUMP fejlesztés helyzetének felmérését és a tevékenységek kommunikációját. A IV. negyedévben a Balázs Mór Bizottság tagjaival folytatott interjúk értékelése zajlott, valamint a 2019-re tervezett tanulmányút szervezése kezdődött meg.
* A MORE projekt 2018 szeptemberében indult. A BKK feladat a TEN-T Mediterrán fő hálózati folyosójának részét képező M7-M3 tengely, M0 autóút és Keleti pályaudvar közti szakaszának részletes vizsgálata. A vizsgálat részét képezi egy mikro szimuláció készítése is a lehetséges forgalomcsillapítási megoldásokról, illetve pilot jelleggel azok tesztelése.

2018. évben leadásra került 7 db K+F+I pályázat, amelyek közül 6 pozitív elbírálásban részesült az első körös értékelés során. A 6 pályázatból 4 két fordulós, amelyeknek második fordulós pályázati anyaga a konzorciumokkal együttműködve elkészült, azok 2018 szeptemberében leadásra kerültek. Ezek eredménye 2019. I. negyedévében várható.

**Mellékletek:**

1. Kompenzációs számítások
2. 2018. évi ágazati eredménykimutatás
3. A BKV Zrt. 2018. évi éves közszolgáltatási beszámolója
4. M3 metróvonal projekt megállapodáshoz kapcsolódó BKK Zrt. nyilatkozat